source: fineweb

text: Նվենի, էվկալիպտ (լատ.՝ Eucalyptus), տենդածառ, մրտենազգիների ընտանիքի մշտադալար ծառերի կամ թփերի ցեղ։ Բուսական աշխարհի հսկաներն են, երկրագնդի ամենաբարձր (մինչեւ 100 մ եւ ավելի) եւ արագ աճող ծառերը։ Տերեւների ձեւը եւ դասավորությունը (կախված տարիքից) տարբեր է, սակայն միշտ ամբողջական են, հոտավետ, ունեն եթերայուղեր արտադրող գեղձիկներ։ Ծաղիկները կանոնավոր են, երկսեռ՝ հովանոցանման ծաղկաբույլում կամ հուրանում հավաքված, հազվադեպ՝ մեկական։ Պտուղը 3-5 փեղկանի տուփիկ է։ Հայտնի է 525 տեսակ՝ տարածված Ավստրալիայում եւ մոտակա կղզիներում։ Կովկասի սեւծովյան ափերին, մշակվում է 30 տեսակ. Հայաստանում՝ Երեւանում 2 տեսակ՝ Eucalyptus viminalis եւ Eucalyptus cinerea։ Նվենիներն ունեն բարձր դեկորատիվ նշանակություն, չորացնում են խոնավ հողերը։ Կեղեւից ստանում են դաբաղանյութեր, տերեւներից ու երիտասարդ ընձյուղներից՝ եթերայուղեր։ Նվենու թուրմը եւ յուղը օգտագործվում է օծանելիքի արտադրությունում, բժշկության մեջ որպես հականեխիչ եւ հակաբորբոքային միջոց, բնափայտը՝ վագոնաշինության եւ նավաշինության մեջ։ Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից։


text: ՀԱԿԱՍՈՒԹՅՈՒՆՆԵՐԻ ՄԻԱՍՆՈՒԹՅՈՒՆԸ ԿՈՆԳՐԵՍՈՒՄ - 08.01.2008 Իշխանական մամուլում ժամանակ առ ժամանակ նյութեր են հայտնվում Հայ ազգային կոնգրեսում առկա հակասությունների մասին։ Այդ հրապարակումները պարբերաբար ահազանգում են, թե ահա ՀԱԿ լիդերների միջեւ հակասություններ կան, ինչն էլ Կոնգրեսի հետագա ճակատագրի մասին «հոռետեսական կանխատեսումների» հիմք է տալիս։ ՀԱԿ ներկայացուցիչները, սակայն, երբեւէ չեն էլ փորձել հերքել հակասությունների փաստը եւ ցույց են տվել, որ դրան վերաբերվում են որպես բնական, աշխատանքային երեւույթի։ Կոնգրեսը, թերեւս, ներքաղաքական կյանքի միակ խաղացողն է, որ այսպիսի վերաբերմունք ունի եւ իր շարքերում առկա հակասությունները թաքցնելը չի համարում կենսական անհրաժեշտություն։ Նման մոտեցման պատճառն այն է, որ այդ հակասությունները ոչ միայն չեն խանգարում Կոնգրեսի գործունեությանը, այլեւ կենսական անհրաժեշտություն են նրա հետագա ամրապնդման ու զարգացման համար։ Բանն այն է, որ Հայ ազգային կոնգրեսը ունի հզոր քաղաքացիական հենարան` ի դեմս այն հարյուր հազարավոր մարդկանց, ովքեր 2008-ին հզոր շարժում ձեւավորեցին Հայաստանում։ Այս շարժման մեջ ներգրավված մարդիկ առանձնանում են նրանով, որ ոչ թե հարմար տեղ են փնտրում պատսպարվելու համար, այլ ունեն սկզբունքներ եւ այդ սկզբունքների պաշտպանությունը նույնքան սկզբունքային հարց են համարում։ Սկզբունքային քաղաքացիների այս ամբողջությանը միավորում է նպատակների, իդեալների, ապագայի միասնական ռազմավարությունը, սակայն այդ շերտերից շատերը այդ նպատակներին հասնելու մարտավարության սեփական տարբերակը ունեն։ Այն մարտավարությունը, որ իրագործվում է Կոնգրեսի կողմից, շատ դրվագներով կարող է չհամընկնել այն պատկերացումների հետ, որ ունեն Կոնգրեսի անդամ հանդիսացող տասնյակ խմբեր, նախաձեռնություններ։ Պաշտոնական գծի հետ անհամաձայնություն ունեցող խմբերի տեսակետները, իրենց հերթին, հակասություններ ունեն միմյանց հետ։ Եվ ահա, երբ Կոնգրեսի հրապարակած պաշտոնական քաղաքականությունը չի արտահայտում այդ խմբերից մի քանիսի կամ որեւէ մեկի տեսակետը, սա կարող է դառնալ Կոնգրեսից տվյալ խմբի օտարման պատճառ։ Նման բան, սակայն, տեղի չի ունենում. այսպիսի վիճակում հայտնված քաղաքական խմբի ներկայացուցիչները տեսնում են, որ իրենց տեսակետներն արտահայտողներ կան Կոնգրեսի վերնախավում, պաշտոնական գծին հակասող այդ տեսակետները հնչում են հենց Հայ ազգային կոնգրեսի միջոցառումների ժամանակ, հենց Կոնգրեսի ամբիոնից։ Այսինքն` հակասությունների արտահայտումը իրականում միայն ամրացնում է Կոնգրեսը` մի քանի պատճառներով։ Առաջինը արդեն նշեցի։ Հաջորդ կարեւոր պատճառն այն է, որ Հայ ազգային կոնգրեսը այդպիսով դառնում է տեսակետների բախման, քաղաքական բանավեճի մի մեծ միասնական միջավայր, որն աննախադեպ երեւույթ է երրորդ Հանրապետության պատմության մեջ։ Տեսակետների բախման այդ թատերաբեմը գրավիչ է դառնում եւ հետաքրքիր։ Եվ հետո, տեսակետների փոխադարձ հանդուրժողականությունը նրանցից յուրաքանչյուրին գոյության իրավունք է տալիս, ինչը Հայ ազգային կոնգրեսին դարձնում է ավելի ճկուն ուժ, որը անհրաժեշտության դեպքում ի վիճակի է կտրուկ շրջադարձերի։ Բազմազան, երբեմն` հակադիր տեսակետները, իրար հետ շփվելով, իրար հետ բախվելով, նաեւ հղկում են միմյանց, փոխադարձաբար ազդում մեկը մյուսի վրա, եւ ստացվում է մի վիճակ, որ Հայ ազգային կոնգրեսը ունենում է ոչ թե մեկ կոնկրետ մարտավարություն, այլ մարտավարական բազմաթիվ շերտեր։ Ընդ որում, այս երեւույթի արդյունքները մենք տեսնում ենք Կոնգրեսի վերջին ամիսների գործունեության մեջ։ Ստացվել է մի վիճակ, երբ Կոնգրեսը միանգամից մի քանի ուղղություններով հարձակվելու աննախադեպ ընդունակություն է ձեռքբերել։ Եվ նրանք, ովքեր ամենակարեւորը համարում են գործունեության X ուղղությունը, իրենց այդ դիրքորոշման իրագործումը տեսնում են կյանքում, նրանք ովքեր ամենակարեւորը համարում են Y ուղղությունը, նույնպես իրենց մտածածի իրագործումը տեսնում են։ Նույն վիճակում են նաեւ մյուս ուղղությունների կրողները։ Սա, ըստ էության, Կոնգրեսի կենսունակության կարեւոր բանաձեւերից մեկն է, եւ, մեր մեջ ասած, այսպես ինքնաբուխ չի ստացվել։ Հենց ի սկզբանե ՀՀ առաջին նախագահ Լեւոն Տեր-Պետրոսյանի շուրջ համախմբված ուժերը իրենց համագործակցության հիմքում դրել են հակասությունների միասնության սկզբունքը, ինչն էլ, մեծ հաշվով, ապահովում է համաժողովրդական շարժման անկասելիությունը։ Եվ ի դեպ, այդ սկզբունքը, աշխատաոճը գնալով ավելի ու ավելի է կատարելագործվում, ինչը հիմք է տալիս հուսալու, որ ընթացքի մեջ է նաեւ ներքաղաքական բոլորովին նոր կուլտուրայի ներդրումը Հայաստանում։


text: Գյումրի եւ Վանաձոր քաղաքներում ընտրությունների թվերը պետք է ժողովուրդը «նկարի»Օգոստոս 24, 2016 14:37 Սերժ Սարգսյանի թիմին տապալել այնպես, ինչպես իրենք են մեզ տապալում ընտրություններից հետո Կամք, կորով եւ համբերություն եմ մաղթում ԻտալիայինՕգոստոս 24, 2016 14:21 Կիսում եմ զոհերի ու անհայտ կորածների ընտանիքների վիշտը։ ՀԱԿ–ը Ազատության հրապարակում հանրահավաք կանցկացնի Վաղը՝ մայիսի 8-ին, Ազատության հրապարակում տեղի կունենա Հայ ազգային կոնգրեսի հանրահավաքը։ Հիշեցնենք, որ նախորդ հանրահավաքին ՀԱԿ համակարգող Լեւոն Զուրաբյանը հայտարարել էր. «Այդ օրը մենք կամփոփենք ընտրությունների արդյունքները եւ կորոշենք մեր հետագա անելիքները: Մայիս 8-ի հանրահավաքին կգա 2 անգամ ավելի մարդ, քան եկել է այսօր»։


text: Ճարպ Ճարպերը կենդանական եւ բուսական հյուսվածքների բաղադրիչներ են։ Կազմված են հիմնականում գլիցերինի եւ տարբեր ճարպաթթուների միացություններից՝ գլիցերիդներից։ Պարունակում են կենսաբանորեն ակտիվ ֆոսֆատիդներ, ստերիններ եւ որոշ վիտամիններ։ Ճարպերը սննդի անհրաժեշտ եւ առավել կալորիական բաղադրամասեր են եւ օրգանիզմի էներգիայի աղբյուր։ Դրանք նպաստում են սննդի մեջ օգտագործվող այլ մթերքների ավելի լավ ու լիարժեք յուրացմանը, հաճելի համ ու բուրմունք են տալիս մթերքներին։ Ճարպերի նկատմամբ մարդու պահանջը կազմում է օրական 1-1,5 գ՝ 1 կգ զանգվածի հաշվով (օրինակ՝ 70 կգ զանգվածով մարդու համար այն կազմում է օրական 70-105 գ)։ Բովանդակություն - 1 Կառուցվածք - 2 Բուսական յուղեր - 3 Հատկություններ - 4 Քիմիական հատկություններ - 5 Սննդային ճարպերի հատկություններ - 6 Կիրառություն - 7 Տես նաեւ - 8 Ծանոթագրություններ - 9 Գրականություն - 10 Արտաքին հղումներ Կառուցվածք[խմբագրել | խմբագրել կոդը] Ճարպերի կառուցվածքը հաստատվել է ֆրանսիացի քիմիկաոսներ Է. Շեւրելի եւ Մ. Բերտլոյի կողմից։ 19-րդ դարի սկզբին Շեւրելը հաստատել է, որ ճարպերը հիմքի առկայությամբ ջրի հետ տաքացնելիս ճեղքվում են՝ առաջացնելով գլիցերին եւ ճարպաթթուներ։ Կենդանական եւ բուսական ճարպերը մշակելով, նա նկատեց, որ ճարպերի օճառացման ժամանակ առաջացած նյութերի կշիռը, մոտ 5 %-ով գերազանցում է ելանյութային ճարպի կշռին։ Ընդ որում ածխածնի կշիռը մնում է անփոփոխ, իսկ թթվածնի եւ ջրածնի կշռային քանակությունները մեծանում են այն նույն հարաբերությամբ, ինչ հարաբերութթյամբ որ նրանք պարունակվում են ջրի մեջ։ Այստեղից Շեւրելը ենթադրեց, որ ճարպերի օճառացման ժամանակ տեղի է ունենում ջրի միացում։ Որոշ ճարպերում (օրինակ, կարագի մեջ), բացի նշված 3 թթուներից, Շեւրելը գտավ նաեւ ուրիշ թթուներ՝ այսպես, նա հայտնագործեց կարագաթթուն, կապրոնաթթուն եւ կապրինաթթուն։ Շեւրելի հայտնաբերած մարգարինաթթուն դա ստերինաթթվի եւ պալմիտինաթթվի խառնուրդ է։ 1854 թվականին Բերտլոն առաջին անգամ ճարպերը սինթեզեց, նա զոդված խողովակներում գլիցերինը տաքացրեց թթուների հետ։ Ճարպերի կառուցվածքն արտահայտվում է հետեւյալ բանաձեւով՝ որտեղ՝ R 1, R2 եւ R3 ճարպերի ածխաջրածնային ռադիկալներն են։ Ածխաջրածնային ռադիկալները հիմնականում տարբեր են լինում։ Օրինակ՝ կովի կաթից ստացված կարագի հիմնական բաղադրամասը բութանաթթվից, պալմիտինաթթվից եւ ստարինաթթվից առաջացած ճարպն է։ Բնական ճարպերը կազմում կան հագեցած (սահմանայի) կարբոնաթթուների (պալմիտինաթթու՝ C15H31COOH, ստեարինաթթու՝ C17H35COOH եւ այլն) եւ չհագեցած կարբոնաթթուների (օլիենաթթու՝ C17H33COOH, լինոլաթթու՝ C17H31COOH, լինոլեինաթթու՝ C15H29COOH եւ այլ) մնացորդներ։ Բնական ճարպերը պարունակում են հետեւյալ ճարպաթթուները՝ Հագեցած. - Ալկաններ։ - ստեարինաթթու (C17H35COOH) - մարգարինաթթու (C16H33COOH) - պալմիտինաթթու (C15H31COOH) - կապրոնաթթու (C5H11COOH) - կարագաթթու (C3H7COOH) Չհագեցած Ալկեններ։ Որոշ ճարպեր կազմում մտնում են ինչպես հագեցած, այնպես էլ չհագեցած կարբոնաթթուների մնացորդներ. |Եռգլիցերիդներ||Թթվային մնացորդներ, ըստ կշռի %| |Պալմիտինաթթու||Ստեարինաթթու||Օլեինաթթու||Լինոլաթթու||Լինոլեինաթթու| |Կարագաթթու||25||11||34||6||5| |Արեւածաղկի յուղ||11||4||38||46||-| |Ձիթապտղի յուղ||10||2||82||4||-| |Կտավատի ձեթ||5||3||5||62||25| |Ոչխարի ճարպ (պինդ)||38||30||35||3||9| |Տավարի ճարպ (պինդ)||31||26||40||2||2| |Խոզի ճարպ (պինդ)||27||14||45||5||5| |Ճարպերը մարդու օրգանիզմում||25||8||46||10||-| Կենդանական ճարպեր[խմբագրել | խմբագրել կոդը] Կենդանական ճարպերը, որպես կանոն, պինդ նյութեր են՝ համեմատաբար ցածր հալման ջերմաստիճանով։ Պինդ ճարպերը գերակշռում են հագեցած կարբոնաթթուների մնացորդներում։ Կենդանական ծագման ճարպերից բարձր սննդային արժեք ունի կարագը։ Կենդանական են նաեւ խոզի, տավարի, ոչխարի, սագի ճարպերը։ Դրանց յուրացվելիությունը կախված է հալման ջերմաստիճանից։ Դժվարահալ ճարպերը (խոզի, տավարի, ոչխարի), որոնց հալման ջերմաստիճանը 37օC-ից բարձր է, յուրացվում են ավելի վատ, քան կարագը, բադի ու սագի ճարպերը եւ ձեթերը (պնդացման ջերմաստիճանը 37օC-ից ցածր է)։ Բուսական յուղեր[խմբագրել | խմբագրել կոդը] Բուսական ճարպերը՝ յուղերը, հեղուկներ են։ Բուսական յուղերը հիմնականում պարունակվում են չհագեցած կարբոնաթթուների մնացորդներ։ Բուսական ծագման ճարպերը հարուստ են անփոխարինելի ճարպաթթուներով, վիտամին E-ով, ֆոսֆատիդներով եւ հեշտ են յուրացվում։ Հատկություններ[խմբագրել | խմբագրել կոդը] Ճարպերն ունեն էներգետիկ նշանակություն, 1 գ ճարպի քայքայումից անջատվում է 9 կկալ էներգիա։ Նրանց ֆունկցիան հիմնականում պայմանավորված է չեզոք ճարպերով, որոնց քանակն առողջ չափահաս մարդու օրգանիզմում կազմում է մարմնի զանգվածի 16-23%-ը։ Ճարպերի ընդհանուր քանակի 10-12 կգ-ից միայն 2 կգ-ն է կազմում կոնստիտուցիոնալ ճարպը, իսկ մյոաը կուտակված է ադիպոցիտներում։ Այն կարող է տալ մոտ 9000 կկալ էներգիա եւ քաղցի դեպքում ապահովել մարդու կենսունակությունը 40 օրվա ընթացքում (օրը 2200 կկալ)։ Ֆիզիկական հատկություններ[խմբագրել | խմբագրել կոդը] Ճարպերը ածխաջրերի եւ սպիտակուցների հետ մեկտեղ պարունակվում են բուսական եւ կենդանական բոլոր օրգանիզմներում եւ մեր սննդի հիմնական մասն են կազմում։ Դրանք գլիցերինի էսթերների խառնուրդ են եւ հալման եւ եռման հստակ ջերմաստիճաններ չունեն։ Նրանց խտությունը տատանվում է 0,9-0,95 գ/սմ3 սահմաններում։ Դասակարգում[խմբագրել | խմբագրել կոդը] Որքան շատ չհագեցած ճարպաթթուներ են պարունակվում ճարպերում, այնքան նրանց հալման ջերմաստիճանը ցածր է[3]։ |Ճարպերի ագրեգատային վիճակը||Քիմիական կառուցվածքների տարբերությունը||Ճարպերի ծագումը||Բացառություններ| |Պինդ ճարպեր||Պարունակում են չհագեցած կարբոնաթթուների մնացորդներ||Կենդանական ճարպեր||ձկան յուղ| |Խառը ճարպեր||Պարունակում են հագեցած եւ չհագեցած կարբոնաթթուների մնացորդներ| |Հեղուկ ճարպեր (յուղ)||Պարունակում են չհագեցած կարբոնաթթուների մնացորդներ||Բուսական յուղեր||Կոկոսի յուղ, կակաոյի յուղ| Անվանակարգ[խմբագրել | խմբագրել կոդը] Ըստ կանոնական անվանակարգի անվանում են գլիցերիդներ, անվանակարգը կարդալու համար համապատասխանն անվան ավելացնում են «իդ» վերջածանցը։ Քիմիական հատկություններ[խմբագրել | խմբագրել կոդը] Ճարպերի հիդրոլիզ[խմբագրել | խմբագրել կոդը] Ճարպերին հատուկ են հիդրոլիզի դարձելի ռեակցիաները, որը կատալիզվում է հանքային թթուներով։ Տեխնիկայում հիդրոլիզի ռեակցիան օգտագործվում է ճարպերից գլիցերին, կարբոնաթթուներ եւ օճառներ ստանալու համար։ Գլիցերինն ու ճարպաթթուները ստանում են՝ ճնշման պայմաններում ճարպը ջրի հետ տաքացնելիս Նատրիումական աղերը պինդ օճառներ են, կալիումականը՝ հեղուկ։ Ճարպերի հիմնային հիդրոլիզի ռեակցիան անվանում են նաեւ օճառացում։ Գոյացած օճառն անջատելու համար լուծույթին ավոելացնում են նատրիումի քլորիդ, հեղուկի մակերեսին օճառն առանձնանում է թանձր շերտի ձեւով, որից էլ պատրաստում են տնտեսական օճառի հիմնական տեսակները։ Չհագեցած թթուների մնացորդները պարունակող ճարպերը կրկնակի կապի տեղում ենթարկվում են օքսիդացման, ինչով էլ պայմանավորված է դրանց կծվելը, տհաճ հոտն ու համը օդում երկար մնալիս։ Ճարպերի հիդրոգենացում[խմբագրել | խմբագրել կոդը] Ճաարպերի հիդրոգենացումը կայանում է չհագեցած թթուների հեղուկ գլիցերիդներին ջրածին միացնելու միջոցով դրանք հագեցած թթուների պինդ գլիցերիդների փոխարկման մեջ։ Ջրածինը միացվում է հեշտությամբ՝ ճնշման տակ եւ մի շարք կատալիզատորների ներկայությամբ։ Ճարպերի հիդրոգենացման համար ավտոկլավում գտնվող տաքացած բուսայուղի միջով, որին սուսպենզված է կատալիզատոր, բաց են թողնում ջրածին։ Ստացված զանգվածը կատալիզատորից անջատելու համար ֆիլտրում են տաք վիճակում պաստառով եւ լցնում տակառների մեջ, որտեղ եւ սառչելով պնդանում են։ Այս զանգվածը կոչվում է սալոմաս։ Սննդային ճարպերի հատկություններ[խմբագրել | խմբագրել կոդը] Համակցված (բուսական եւ կենդանական) ճարպերից են մարգարինի տարբեր տեսակները, որոնց յուրացվելիությունը մոտ է կարագին։ Ճարպի ոչ բավարար քանակություն պարունակող սնունդը քիչ սննդարար (ցածր կալորիական) է, իսկ չափից ավելի ճարպ պարունակող սնունդը դժվարամարս է, ինչը եւ կարող է հանգեցնել ճարպակալման։ Ունեն կարեւոր կառուցվածքային նշանակություն, համարվում են կենսաբանական թաղանթների կառուցվածքային տարր։ Այս ֆունկցիան առաջին հերթին իրականացնում են ֆոսֆոլիպիդներ, որոնք գլիցերոլի եւ ճարպաթթուների բարդ եթերներ են։ Դրանք ուժեղ ամֆիֆիլներ են եւ կարող են առաջացնել բջջային թաղանթների երկշերտը։ Բջջային թաղանթները, ինչպես ասում են, իրենցից ներկայացնում են դինամիկ ֆոսֆոլիպիդային «լճեր», «սպիտակուցային կղզիներով», որոնք տեղաշարժվում են այս լճերում։ Ֆոսֆոլիպիդները հարեւան բջիջների կամ լիպոպրոտեինային մասնիկների հետ կարող են ենթարկվել լատերալ դիֆուզիայի անցնելով մի մեմբրանից մյուսը։ Բոլոր թաղանթներում ֆոսֆոլիպիդներին ուղեկցում է խոլեստերինը՝ հանդես գյպով որպես ստաբիլիզատոր։ Այսպիսով ֆոսֆոլիպիդները խոլեստերինի եւ մեմբրանային սպիտակուցների հետ կատարում են կարեւոր բարիերային ֆունկցիա եւ կարգավորում են զանազան նյութերի ակտիվ տեղափոխումը։ Սննդային ճարպերը կազմված են գլիցերինի եթերներից եւ բարձրագույն ճարպաթթուներից։ Գլիցերինի քանակը ճարպում չի գերազանցում 10 %-ը, ուստի ճարպերի հատկություններն առաջին հերթին պայմանավորված են ճարպաթթուներով։ Ստամոքս-աղիքային տրակտում ճարպերի նորմալ քանակի ներմուծման դեպքում օրգանիզմում ներծծվում է նրա մոտ 95%-ը։ Տարիքի հետ խուրհուրդ է տրվում պակասեցնել ճարպերի օգտագործումը։ Գերադասելի է, որ օրգանիզմ մտնող ճարպերի 70 %-ը լինի կենդանական, իսկ 30 %-ը՝ բուսական ծագման։ Կիրառություն[խմբագրել | խմբագրել կոդը] Ճարպերը հսկայական նշանակություն ունեն որպես սննդանյութեր։ Իրենց ջերմունակության շնորհիվ սննդանյութերի մեջ նրանք գրավում են առաջին տեղը՝ մեկ գրամ ճարպը այրելիս առաջանում է 9300 կկալ ջերմություն։ Ճարպերը օճառի եւ գիցերինի ստացման հիմնական ելանյութերն են։ - Սննդի արդյունաբերությունում (մասնավորապես հրուշակեղենի)։ - Դեղագործություն - Արտադրություն օճառ եւ կոսմետիկ ապրանքների արտադրությունում։ - Քսուկների արտադրությունում։ Տես նաեւ[խմբագրել | խմբագրել կոդը] Ծանոթագրություններ[խմբագրել | խմբագրել կոդը] - Йоффе, Д. В. Жиры // Химическая энциклопедия. — : Советская энциклопедия, 1990 — С. 155—157] - Темирбулатова А. Е. — Учебник по химии для 11х классов естественно-математического направления, 2011 — С.218 - под ред. А. С. Егорова — Репетитор по химии, 2009. — С.642 Գրականություն[խմբագրել | խմբագրել կոդը] - Тютюнников, Б. Н. Химия жиров / Б. Н. Тютюнников, З. И. Бухштаб, Ф. Ф. Гладкий и др. — 3-е изд., перераб. и доп. — ։ Колос, 1992. — 448 с. - Беззубов, Л. П. Химия жиров / Л. П. Беззубов. — 3-е изд.։ Пищевая промышленность, 1975. — 280 с. - Щербаков, В. Г. Химия и биохимия переработки масличных семян / В. Г. Щербаков. — ։ Пищевая промышленность, 1977. — 180 с. - Евстигнеева Р. П. Химия липидов / Р. П. Евстигнеева, Е. Н. Звонкова, Г. А. Серебренникова, В. И. Швец. — ։ Химия, 1983. — 296 с., ил. Արտաքին հղումներ[խմբագրել | խմբագրել կոդը]


text: Bekaisa-ն քննարկում է Հայաստանում ապրելու եւ Հայաստան կոչվող երեւույթի եւ հայաստանցի անվանվող մշակույթի մասը լինելու կարեւորությունը իր բլոգում. Լինել հայաստանցի, պահպանել եւ վերարտադրել իր՝ Հայաստանում ապրող մարդուն յուրահատուկ «տիպը» եւ ինքնությունը, շատ ավելի կարեւոր է, քան հետեւել գլոբալացված աշխարհում տարրալուծվող սփյուռքներին։ Վերարտադրվել եւ իրենց մեջ միաձուլել բոլոր նրանց, ովքեր ուզում են ապրել այս հողում, լինել երկրի քաղաքացին, ծառայել նրա բանակում, վճարել սոցիալական վճարումները նրա ծերերին եւ որբերին, ստեղծել արժեքներ, դաստիարակել երեխաներ, պայքարել նրա պայծառ ապագայի համար վերջիվերջո, անկախ «էթնիկական», ենթամշակույթային եւ կրոնական պատկանելության։ Դեմ չլինելով արտագաղթին՝ որպես ազատության որոշակի դրսեւորում՝ ապրել որտեղ եւ ինչպես կոնկրետ անձը ցանկանում է, Bekaisa-ն այնուամենայնիվ նշում է, որ արտագաղթի հետ կապված գոյություն ունի մի որոշակի միֆ [իրականությունը կեղծ ներկայացնելու իմաստով], որին արժե անդրադառնալ։ Այսպես՝ Հայաստանից հեռացողներից շատերը պնդում են, որ իրենք ավելի օգտակար կլինեն Հայաստանի համար, հայ ժողովրդի համար, եթե ապրեն դրսում եւ այնտեղից օգնություն ուղարկեն Հայաստան։ Սա լեգենդ է, պնդում է Bekaisa-ն, որովհետեւ վերջին հաշվով, երկրին իսկապես օգնելու համար հարկավոր է ֆիզիկապես, հոգեպես եւ մտավոր ներուժով ապրել այստեղ, աջակցել եւ զարգացնել «հայություն» կոչվող երեւույթը, որպես էթնիկական, արժեքային, սոցիալական երեւույթների ամբողջություն... Պատասխանները երկար սպասել չտվեցին, առանձնապես հետաքրքիր էր Albertus-ի տված գնահատականը, իսկ Bekaisa-ն վերահրապարակեց իր ավելի վաղ գրված բլոգ-պոստերից մեկը՝ նույն թեմայի վերաբերյալ։ Albertus-ի հիմնական փաստարկները ընդհանրացված են նրա հոդվածի վերջում, որտեղ նա փորձում է դասակարգել եկողների, գնացողների, եկող-գնացողների բոլոր հնարավոր միֆ-մեկնաբանությունները. Մարդը դժգոհ է Հայաստանի կյանքից, բայց գնալու հնարավություն չունի, ու հայտարարում է, որ մնում է հայրենասիրությունից դրդված։ Գնալու հնարավորությունը հայտնվում է, նա գնում է, բայց խոստանում է առաջին հնարավորության դեպքում վերադառնալ։ Չկարողանալով կայանալ ԱՅՆՏԵՂ, բոլորին համոզում է, որ միեւնույն է, ինքը ոչ մի բանի համար չի ափսոսում, պահպանում է իր հայությունը եւ օգնում է Երեւանյան բարեկամներին։ Ի վերջո որոշելով վերադառնալ, որովհետեւ ԱՅՆՏԵՂ ապագայի որեւէ հույս չկա, իր վերադարձը ներկայացնում է որպես մեծագույն հերոսություն։


text: Ես համոզված եմ, որ մեր կայքում կլինեն ֆուտբոլի երկրպագու-երկրպագուհիներ, այդ իսկ պատճառով որոշեցի մի քանի հետաքրքիր փաստեր պատմել ֆուտբոլի մասին:Դրանցից շատերը զարմանալի են, շատերը' ծիծաղելի, բայց փաստը մնում է փաստ: Ֆուտբոլային օլե~-օլե~-օլե~օլա կանչն առաջացել է Իսպանիայում, որտեղ «Օլե» գոռում էին ֆլամենկո պարելիս: Ֆուտբոլն օրենքով արգելված է 6 երկրներում' ներառյալ Աֆղանստանը, Կամպուչինոն: Ամենաերկար ֆուտբոլային հանդիպումը տեղի է ունեցել 1981թ. օգոստոսի 1-2-ը: Խաղում էին երկու իռլանդական թիմեր եւ հաղթողը պարզ է դարձել միայն 65 ժամ, 1 րոպե հետո: Բրազիլացի պաշտպան Պինեիրոյին անվանել են ռեկորդային թվով գոլեր խփած ֆուտբոլիստ, սակայն ՝ սեփական դարպասը գոլեր խփած: Միայն մեկ մրցաշրջանում նա սեփական դարպասն ուղարկել է 10 գնդակ: Ֆուտբոլիստի 25-ամյակին ընկերները մի ուղեցույց էին նվիրել, որի վրա փորագրված է. «Հիշի՛ր, հակառակորդը մյուս կողմում է»: Հայտնի են երկու դեպք, երբ մրցավարներն իրենք իրենց կարմիր քարտ են ցույց տվել: Էնդի Վեյնը հեռացրեց իրեն խաղադաշտից, որպեսզի խուսափի դարպասապահի հետ վեճից, իսկ Մելվին Սիլվեստրը՝ խաղացողի հետ պայքարելու համար: Բոստվանայի ազգային հավաքականն իր գոյության 28 տարիների ընթացքում ոչ մի միջազգային խաղում չի հաղթել: Իտալացի դարպասապահ Գռոսոն խաղի ժամանակ մրցավարին խորհուրդ է տվել ակնոց կրել, որի համար էլ հեռացվել է խաղադաշտից: Պարզվել է, որ ֆուտբոլիստը օպտիկական խանութի սեփականատեր է, իսկ մրցավարն իսկապես տեսողության հետ խնդիր է ունեցել: Կարգապահական հանձնաժողովի քննությունից հետո Գռոսոն ներվել է՝ որպես պարզապես խորհրդատու: Իսկ մրցավարն ի վերջո ակնոց գնել է: 1969թ. Աշխարհի առաջնության ընտրական փուլի հանդիպման ժամանակ Հոնդուրասի հավաքականի պարտությունը Սալվադորի հավաքականին, այդ երկրների միջեւ 6 օր տեւած պատերազմի պատճառ է դարձել: 1976թ. մարտի 20-ին «Աստոն Վիլայի» ֆուտբոլիստ Կրիս Նիկոլը «Լեստեր Սիթիի» հետ խաղում 4 գոլի հեղինակ դարձավ, որոնցից երկուսը՝ սեփական դարպասին: Արդյունքում խաղն ավարտվեց ոչ-ոքի՝ 2:2: 1950թ. Հնդկաստանի հավաքականը դուրս եկավ Աշխարհի առաջնության մասնակից երկրների ցուցակից այն բանից հետո, երբ ՖԻՖԱ-ն արգելեց հնդիկներին ոտաբաց ֆուտբոլ խաղալ: Ինչու եմ սիրում մարզասրա՞հը, այն պատճառով, որ այնտեղ կարելի է տեսնել իրական էմոցիաներ: Այն աղաղակները եւ խռպոտ ձայները վերջին մոտեցման ժամանակ, երբ ուժ այլեւս չի մնացել, դա ազարտ է եւ ցանկություն ` դառնալ ավելի լավը, քան երեկ: Տեսնել, թե ինչպես են լարվում երակները մկանների ամեն մի կծկումից: Եվ տեսնել աչքերը... աչքեր` լցված վճռականությամբ ու ձգտումով: Այստեղ չկա ոչ մի զարդ, ոչ մի թանկարժեք կոստյում եւ այլ կեղծավորություններ. այստեղ բոլորը հավասար են: Այստեղ գոյություն ունես միայն դու ու սեփական մարմինդ կատարելագործելու քո ցանկությունը: Այս երկաթի կտորը օգնում է ինձ մոռանալ... Օգնում է մոռանալ նյարդայնացնող տնօրենիս, ով ամեն օր կառչում է նույնիսկ իդեալական արված աշխատանքիցս, որպեսզի ափերից դուրս բերի: Օգնում է մոռանալ նախկինիս, ով նուրբ ժպիտով բացեց կրծքավանդակս եւ կոտրեց սիրտս: Օգնում է մոռանալ բոլոր առօրյա խնդիրները , որոնք ամեն անգամ փորձում են իջնել ուսերիս եւ ծնկի բերել, ճկել իրենց տակ: Մարզասրահում դուրս է գալիս իմ մեջի հավաքված կատաղությունը` կատաղությունը ինքս իմ հանդեպ, ջղայնությունը հարեւանների, ավտոբուսում գտնվող ամբոխի եւ ցեխոտ փողոցների նկատմամբ: Ամբողջ աշխարհը դառնում է դահլիճի չափ եւ իմ առջեւ դրված թիրախը նույնպես պարզ է : Կքանստել, ձգել եւ պոկել` այսքան հեշտ եւ միեւնույն ժամանակ անհավատալի բարդ: Եվ արդեն տուն գալուց ես թեթեւ ժպտում եմ, որովհետեւ հասկանում եմ, եթե կարողացա հաղթահարել իմ ներքին թուլությունները, ապա ոչ մի դժվարություն կամ խնդիր չի կարող ինձ կոտրել: Ինչպես գիտենք՝ այսօր մեկնարկում է 2014թ. աշխարհի առաջնությունը, որը տեղի կունենա Բրազիլայում...Հավելեմ, որ Բրազիլիան այժմյան ամենաշատ հաղթանակ ունեցող հավաքականն է աշխարհի առաջնությունում)....Առաջնությանը մասնակցում է 32 երկիր՝ տարբեր տարածաշրջաններից, որոնք արդեն Բրազիլիայում են եւ ունեն մեկ ընդհանուր գաղափար...<< Հաղթել եւ դառնալ աշխարհի չեմպիոն >>: Բոլոր երկրներն ուժեղ են եւ պատրաստ հաղթահարելու իրենց առջեւ դրված ցանկացած արգելք, բայց չպետք է մոռանանք, որ կան այնպիսի հավաքականներ, որոնք, կարելի է ասել, լավագույններն են թերեւս իմ կարծիքով: Դրանք են՝ Իսպանիայի, Գերմանիայի, Իտալիայի, Բրազիլիայի, Հոլանդիայի, Պորտուգալիայի եւ Անգլիայի հավաքականները: Հիշեցնեմ, որ նախորդ աշխարհի առաջնությունը տեղի է ունեցել 2010 թվականին՝ Հարավային Աֆրիկայում, եւ որպես պաշտոնական հիմն եղել է Shakira-Waka Waka երգը, սակայն այս տարի արդեն կար 3 երգ, որոնք շատ գեղեցիկ երգեր են, քանի որ նույն թեմայի մասին են, բայց ընտրվել է միայն մեկ երգ, այն է՝ Ahmed Chawki- Time of our Lives...Գեղեցիկ երգ, գեղեցիկ տեսահոլովակ, հիանալի ֆուտբոլային մտորումներ ու այս ամենը՝ մեկ երգի մեջ...Ձեզ եմ ներկայացնում 2014 թվականի աշխարհի առաջնության պաշտոնական հիմնը... Ahmed Chawki- Time of our Lives 2010 թվականին հաղթող էր ճանաչվել Իսպանիայի ազգային հավաքականը, որը եզրափակչում մրցում էր Հոլանդիայի ազգային հավաքականի դեմ...Պայքարն ավարտվեց Իսպանացիների հաղթանակով՝ 1:0 հաշվով: Իսկ այս տարի պատկերացումներն ուրիշ են, ուրիշ են նաեւ հավաքականների տեսքն ու ձեւաչափը: Մի խոսքով՝ փոխվել է ամեն ինչ...Միայն գաղափարն է նույն: Այսօր կմեկնարկի աշխարհի առաջնությունն ու վստահ եմ, որ իր հորձանուտի մեջ կվերցնի միլիոնավոր, նույնիսկ՝ միլիարդավոր ֆուտբոլասերների, որոնք իրենց ժամանակը կնվիրեն տեսնելու իրենց իսկ սիրած հավաքականի խաղը: Իհարկե, գոյություն ունի յուրաքանչյուրիս մոտ ներքին ձայն, որը, քիչ թե շատ, հուշում է խաղի մասին, թե ով կդառնա հաղթող եւ այլն...Ինձ մոտ էլ է նույն կերպ...Չգիտեմ՝ ինչու, ինձ թվում է, որ հաղթող կճանաչվի Գերմանիայի հավաքականը, սակայն չպետք է թերագնահատել մյուսների ուժերը....Ներքին ձայնս ինձ այդպես է հուշում, սակայն ցանկանում եմ, որ հաղթի Իսպանիայի հավաքականը եւ հենց նրան էլ երկրպագելու եմ: Դե ինչ, այսօրվանից սկսենք դիտել ֆուտբոլային խելահեղ արկածները, դիտենք եւ ինչու չէ, հպարտանանք մեր ազգային հավաքականով եւ նրան մաղթենք հաջողություն: Իսկ բոլոր ֆուտբոլի երկրպագուներին մաղթում եմ ամուր նյարդեր, մեծ ժամանակ եւ չմոռանանք, որ ամեն խաղից առաջ պետք է ասենք, այսպես ասած, պաշտոնական դարձած այս արտահայտությունը...<<Ole, Ole, Ole, Ole.... >> Օլիմպիական խաղեր (Օլիմպիադա), խոշորագույն միջազգային սպորտային մրցաշար, որն անց է կացվում յուրաքանչյուր չորս տարին մեկ։ Օլիմպիական խաղերը սկիզբ են առել Հին Հունաստանում, սակայն 4-րդ դարում արգելվել են։ Ֆրանսիացի բարոն Պիեր դե Կուբերտենի ջանքերով դրանք 19-րդ դարում «վերածնվել» են: Օլիմպիական խաղերը կամ Ամառային Օլիմպիական Խաղերը 1896 թվականից ի վեր տեղի են ունենում յուրաքանչյուր չորս տարին մեկ, բացառություն են կազմել համաշխարհային պատերազմի տարիները։ 1924 թվականից սկսեցին կազմակերպվել նաեւ Ձմեռային Օլիմպիական խաղերը, որոնք սկզբնական շրջանում տեղի էին ունենում նույն տարում, ինչ Ամառային Օլիմպիական խաղերը։ Սակայն 1994 թվականից Ձմեռային Օլիմպիական խաղերը անց են կացվում Ամառային Օլիմպիական խաղերից երկու տարի անց: Ռաուլ Գոնսալես Բլանկոն ծնվել է 1977թ. հունիսի 27-ին՝ Իսպանիայի մայրաքաղաք Մադրիդում: Ռաուլը 16 տարի շարունակ հանդես է եկել արքայական ակումբում եւ դարձել նրա կուռքն ու խորհրդանիշը: Նա մեծացել է Մադրիդի մերձակայքում: Նրա հայրը՝ դոն Պեդրոն եղել է Ատլետիկո Մադրիդի մոլի երկրպագուներից մեկը: Դոն Պեդրոն երազում էր իր որդուն տեսնել հենց Ատլետիկո Մադրիդի կազմում, սակայն Ռաուլի ճակատագիրը կապեց նրան Ռեալ Մադրիդի հետ եւ շատ շուտով պարզ դարձավ, որ Ռաուլը դառանու է Ռեալի առաջատարներից մեկը: Ռաուլը իր խփած գոլերի քանակով դարձավ արքայական ակումբի լավագույն ռմբարկուն ամբողջ պատմության մեջ՝ գերազանցելով լեգենդար Ալֆրեդո Դի Ստեֆանոյին: Ընդհանուր առմամբ, Ռաուլը 323 գոլ է խփել Ռեալ Մադրիդում անցկացրած 16 տարիների ընթացքում: Խոսելով Ռեալ Մադրիդի մասին, անհնար է չհիշատակել Ռաուլ Գոնսալես Բլանկոյի Անունը: Նա համարվում է Ռեալ Մադրիդի միակ եւ անկրկնելի ավագը նրա հովանավորն ու խորհրդանիշը: Ռաուլի հեռանալը Ռեալից չափազանց վատ ազդեցություն ունեցավ ընդհանուր թիմի խաղի եւ հոգեբանության վրա: Ահա թե ինչպես է արտահայտվել Ռաուլը՝ Ռեալ Մադրիդի մասին. <Ռեալում անցկացրած տարիները ուղղակի հիանալի էին ինձ համար: Ռեալն իմ ակումբն է, ես հավերժ մադրիդիստ կմնամ, Ռեալը փոխեց իմ կյանքը: Սակայն եկավ մի ժամանակաշրջան, երբ ես ստիպված էի հեռանալ Ռեալից: Ես կարող էի մնալ, բայց այդ դեպքում հաճույք չէի ստանա ֆուտբոլից>, -իր հրաժեշտի ասուլիսում հայտարարել էր Ռաուլը: Ռաուլը ամուսնացած է նախկին մոդել Մամեն Սանսի հետ եւ ունի 5 երեխա՝ երեք տղա եւ երկու աղջիկ: Ռաուլը ազատ ժամանակ սիրում է լսել իսպանական երաժշտություն: Իսկապես՝ շատ քչերին է հաջողվում կենդանության օրոք համարվել լեգենդ այս կամ այն ակումբի կամ հավաքականի համար: Ռաուլը Ռեալ Մադրիդի եւ Իսպանիայի ազգային հավաքանակի արժանի լեգենդն է: Ինչքան էլ նա պնդի, թե արքայական ակումբը փոխել է իր կյանքը, միեւնույն է, երկրպագուները կարծում են, որ հենց Ռաուլն է փոխել Ռեալ Մադրիդի կյանքը, եղանակ ստեղծել այդտեղ: Ռաուլը, ինչպես եւ Ռեալ Մադրիդը՝հավերժ են: Նա միշտ ապրելու է մադրիդիստների սրտերում եւ հիշողության մեջ: ԵՐԱՆԻ ՄԱԴՐԻԴԻՑ ՉՀԵՌԱՆԱՅԻՐ ԼԵԳԵՆԴ Բակետբոլ բառը առաջացել է անգլերեն Basket-զամբյուղ եւ Ball-գնդակ բառերից:Այն թիմային մարձաձեւ է,որը մտնում է օլիմպիական խաղերի ծրագրերի մեջ: Միմյանց դեմ մրցում են երկու թիմ, յուրաքանչյուրում 5 բասկետբոլիստ(ուհի)։ Խաղի նպատակը հակառակորդ թիմի զամբյուղի մեջ գնդակը նետելն է: Բասկետբոլ գնդակի շրջանագիծը 75-78 սմ է, իսկ զանգվածը՝ 600-650 գրամ։Այն ավելի մեծ ու ավելի ծանր է, քան վոլեյբոլի եւ ֆուտբոլի գնդակները։ Խաղադաշտում խաղում են 28x15 մետր չափերի հարթ, ուղղանկյուն հրապարակում, որի դիմային կողմերում գտնվում են հենարաններին ամրացված զամբյուղները։ Խաղի կանոնները հետեւյալն է: Խաղի առաջին կանոնները տպագրվել են «Եռանկյունի» ամսագրում 1892-ի հունվարին «Նոր խաղ» վերնագրով։Խաղի առաջին 13 կանոներն են Գնդակը կարող է ամեն ուղղությամբ՝ մեկ կամ երկու ձեռքով։ Գնդակին չի կարելի հարվածել բռունցքով։ Խաղացողը չի կարող վազել գնդակով։ Գնդակը պետք է պահել միայն ձեռքերի մեջ. մարմինը չպետք է օգտագործել։ Գնդակը կարող է փոխանցել բոլոր ուղղություններով մեկ կամ երկու ձեռքով։ Եթե մի թիմը անընդմեջ ստանում է երեք տուգանք, հակառակորդին հաշվում են մեկ միավոր։ Միավոր են հաշվում այն ժամանակ, երբ գնդակը նետվում եւ մնում է զամբյուղի մեջ։ Երբ գնդակը խաղադաշտից դուրս է գալիս, այն պետք է մտցվի խաղադաշտ նույն տեղից հինգ վայրկյանի ընթացքում։ Խաղավարներից մեկը պետք է նշի բոլոր տուգանքները եւ զգուշացնի մյուս խաղավարներին, եթե թիմը ստացել է երեք անընդմեջ տուգանք։ Խաղի տեւողությունը 4-12 րոպե, եւ 5 րոպե ընդմիջում երկու խաղակեսերի միջեւ։ Խաղադաշտում գտնվող մրցավարը պետք է պահի խաղի հաշիվը, թե ո՞ր թիմին պետք է տալ գնդակը, երբ այն դուրս է եկել դաշտի սահմաններից։ Խաղի 30 րոպեների ընթացքում ավելի շատ արդյունավետ նետում կատարած թիմը ճանաչվում է հաղթող։ Հավասարության դեպքում ավելացվում է լրացուցիչ ժամանակ՝ որոշելու հաղթող կողմին։ Թիմերից յուրաքանչյուրը բացի մեկնարկային 5 խաղացողներից ունի նաեւ պահեստայիններ, որոնց մարզիչները կարող են խաղահրապարակ մտցնել ցանկացած ժամանակ՝ առանց սահմանափակումների։ Բասկետբոլի խաղը բաղկացած է 2 խաղակեսից, որոնցից յուրաքանչյուրն էլ՝ 2 քառորդից։ Մի քառորդը տեւում է 10-12 րոպե, օրինակ՝ Միացյալ Նահանգներում Բասկետբոլի ազգային ասոցիացիայում խաղում են չորս 12 րոպեանոց քառորդներ, իսկ Եվրոպայում եւ աշխարհի մյուս բոլոր երկրներում 4-10 րոպենաոց քառորդներ։ Եթե գնդակը զամբյուղն է նետվում խաղային իրադրությունից, ապա թիմը վաստակում է 2 միավոր, վեցմետրանոց գծից դուրս կատարված նետումից՝ 3 միավոր, իսկ տուգանային նետումից՝ 1 միավոր։ Եթե բասկետբոլիստը ունի բավականին բարձր հասակ եւ ատլետիզմ, ապա նա կարող է գնդակը մխրճել օղակի մեջ, որը կոչվում է դանկ։ Գնդակը խաղի մեջ է մտցվում եզրագծից։ Թիմերից յուրաքանչյուրը կարող է այն իր մոտ պահել 24 վայրկյանից ոչ ավել։ Եթե լրացել է 24 վայրկյանը, իսկ թիմը դեռ գնդակը չի նետել դեպի զամբյուղը, ապա այն անցնում է հակառակորդ թիմին։ Եթե տվյալ թիմը անցել է հակառակորդի կիսադաշտ, ապա իրավունք չունի ետ վերադառնալ իր սեփական կիսադաշտ, իսկ հարձակումն սկսելուց հետո պետք է 8 վայրկյանից ավելի չմնա սեփական կիսադաշտում։ Կրիշտիանու Ռոնալդուն այսօր տոնում է իր 29-րդ տարեդարձը: Հարձակվողը, ով հունվարին ստացավ իր կարիերայի երկրորդ «Ոսկե գնդակը», արդեն իր հինգերորդ մրցաշրջանն է անցկացնում «Արքայական ակումբում»: Այս հինգ տարիների ընթացքում Ռոնալդուն խփել է 234 գնդակ, որը «սերուցքայինների» պատմության մեջ ռմբարկուների հինգերորդ ցուցանիշն է: Նրանից առաջ են գտնվում Ռաուլը, Դի Ստեֆանոն, Սանտիլիանան եւ Պուշկաշը: Ընթացիկ մրցաշրջանում պորտուգալացին արդեն 32 գոլ է հեղինակել, որը նրան հնարավորություն է տվել 22 գոլով գլխավորել Լա լիգայի ռմբարկուների ցուցակը, իսկ ինը գոլով Չեմպիոնների լիգայինը: Պորտուգալացի գոլահարը ծնվել է 1985 թվականի փետրվարի հինգին Ֆունշալ քաղաքում: Իր պրոֆեսիոնալ կարիերան նա սկսել է «Սպորտինգ» ակումբում: Իսկ արդեն 2009 թվականին Ռոնալդուն ռեկորդային գումարով տեղափոխվեց «Արքայական ակումբ», որի հետ նա նվաճել է առաջնության չեմպիոնի կոչում, Իսպանիայի գավաթը եւ Սուպերգավաթը: Իր դեբյուտային հանդիպումը նա անցկացրեց 2009 թվականի օգոստոսի 29-ին: Մրցակիցը «Դեպորտիվոն» էր, որին «սերուցքայինները» հաղթեցին 3-2 հաշվով: Հենց այդ հանդիպման ժամանակ էլ Ռոնալդուն խփեց իր առաջին գնդակը «Ռեալի» կազմում: Ցանկանում եմ ֆուտբոլիստին երկար տարիների կյանք, հաջողություն իր աշխատանքում եւ ուզում եմ բոլոր երկրպագուների անունից շնորհավորել նրա ծնունդը......♥♥♥ Բոլորս էլ, անխոս, ճանաչում ենք Յուրա Մովիսիյանին, որը մեծ նվիրվածությամբ առ այսօր բարձր է պահում մեր՝ ֆուտբոլի ազգային հավաքականի, ինչպես նաեւ Ռուսական «Սպարտակ» ֆուտբոլային ակումբի անունը: Նա հայազգի մի հրաշալի ֆուտբոլիստ է, որն այսօր հայտնվել է շատ ֆուտբոլասերների եւ մարզիչների ուշադրության կենտրոնում: Հիմա մեր աջակցությունն է հարկավոր մեր հայրենակցին՝ դառնալու Ռուսաստանի առաջնության լավագույն ֆուտբոլիստ: Նա այժմ գրավում է Sovsport.ru կայքի կատարած հարցման երկրորդ պատվավոր տեղը, սակայն նրան անհրաժեշտ է մեր օժանդակությունը՝ առաջատարը լինելու համար, որը նրան հնարավորություն կնձեռնի ձեռք բերել «Ռուսաստանի առաջնության լավագույն ֆուտբոլիստ» տիտղոսը: Քվեարկության մեկնարկը տրվել է 15.12.13-ին եւ կավարտվի 27.12.13-ին: Hala Madrid...Այս բառն այսօր լսվում է միլիոնավոր, նույնիսկ՝ միլիարդավոր մարդկանց շուրթերից: Այս բառը լսվում է միայն իսկական Ռեալի երկրպագուների շուրթերից: Ռեա՛լ, ի՛մ Ռեալ: Քո խաղից կարելի է միայն հաճույք ստանալ, միայն ստանալ այն, ինչը չի ստացվի մյուսներից: Իհարկե, ոչինչ էլ այս աշխարհում հարյուր տոկոս չէ.դա եւս վերաբերվում է Ռեալին: Ի՛մ Ռեալ, ինչքան ուզում ես պարտվի՛ր մյուս բոլոր թիմերին, մեկ է, դու ինձ համար կատարյալ, պաշտելի թիմ ես: Իմ կարծիքն է դա, բոլորն էլ կարող են համամիտ չլինել իմ մտքի հետ, բայց դա այդպես է: Ես Ռեալի երկրպագու եմ, մի թիմի, ում երկրպագուների թիվն անցնում է միլիոնների շեմը, ում խաղացողներն աշխարհի լավագույն խաղացողներից են, եթե ոչ լավագույնները, ում խաղաոճը նման չէ մյուս բոլո՛ր թիմերի խաղաոճին. Ռեալը միշտ էլ տարբերվում է եւ աչքի է ընկնում իր մաքուր եւ գեղեցիկ խաղով: Ես սիրում եմ Ռեալի անգամ պարտությունը, անգամ վատ խաղը. Ռեալն ինքնին ինձ համար մի կյանք է, որն ինձ համար կապ չունի` առաջին անգամ վա՞տ կստացվի, թե՞ լավ: Ես սիրում եմ աշխարհում միակ արքայական թիմին, միակ սպիտակաթուր զգեստով խաղացողներին, իհարկե՛, միայն նրանք չեն հագնում ճերմակ, բայց նրանք են միայն ու միայն արքա: Իհարկե՛, աշխարհում նրանցից հետ չեն մնում ուրիշ՝ այլ աշխարհահռչակ թիմեր, բայց ինձ համար եւ՜ աշխարհում, եւ՜ որպես իմ սրտի մի մասնիկ Ռեալը լավագույնն է` իր լավ եւ վատ կողմերով: Եվ ինձ մնում է ամեն խաղից առաջ ոգեշնչել ինձ` ասելով այս խոսքերը, որոնք կարծես կախարդական լինեն.« Hala Madrid, Vamos chempiones....♥» Երեկ՝ ժամը 20:00-ին, մեկնարկեց Չեխիա-Հայաստան հանդիպումը, որին հայերը եւ , ոչ միայն, սպասում էին մեծ ուրախությամբ ու անհամբերությամբ: Բոլորը լարված սպասում էին ինչ-որ արդյունքի՝ գոլի տեսքով, եւ այդ գոլը մեզ շատ սպասեցնել չտվեց: Ահա, արդեն 31-րդ րոպեին, Կառլեն Մկրտչյանի հեռահար հարվածից հետո, գնդակը հայտնվում է Պետր Չեխի պաշտպանած դարպասում: Գո՜լ: Ցնծում էր ողջ հայությունը, թե՛ այստեղ եւ թե՛ Չեխիայում: Ավարտվեց առաջին խաղակեսը: Թիմերը հանգստացան եւ կրկին դուրս եկան դաշտ: Այս անգամ հայերը գոլ բաց թողեցին, սակայն, արդեն խաղի հիմնական ժամանակի ավարտից հետո, ավելացրած երկրորդ րոպեին, հայերը խփեցին խաղի երկրորդ եւ հաղթական գոլը : Ողջ Հայաստանը ցնծության մեջ էր, ու ցնծության մեջ է նաեւ հիմա: Շնորհավորում եմր բոլորին` փայլուն հաղթանակի կապակցությամբ: Սա այն հաղթանակն էր, որը թույլ է տալիս շարունակել Բրազիլիայում սպասվող աշխարհի առաջնության եզրափակիչ փուլի ուղեգրի համար պայքարը: Ցանկանում եմ, որ այսպիսի հաղթանակներ միշտ լինեն: Ու ապացուցենք բոլորին, որ մենք շա՛տ ուժեղ ենք եւ կարող ենք հասնել այսպիսի հաղթանակների:


text: Երեւակայություն Երեւակայություն, որը նաեւ անվանում են երեւակայելու ընդունակություն, նոր պատկերներ եւ զգացողություններ ձեւավորելու կարողությունն է, որոնք չեն ընկալվում զգայարանների միջոցով՝ տեսողական, լսողական կամ այլ զգայարանների միջոցով։ Երեւակայությունը գիտելիքները դարձնում է կիրառելի խնդիրներ լուծելու ժամանակ եւ կարեւոր է փորձ ձեռք բերելու եւ սովորելու գործընթացի համար[1][2][3][4]: Երեւակայությունը զարգացնելու հիմնական միջոց է հանդիսանում պատմություններ լսելը[1][5], որտեղ ընտրված բառի ճշգրտությունը կարեւոր գործոն է "հորինված աշխարհների" համար[6]: Երեւակայությունը "թաքնված" պատկերների կամ զգացողությունների ձեւավորում է, որոնք տեղի են ունենում առանց որեւէ մեկի իմացության։ Անհատը կարող է երեւակայել՝ ըստ տրամադրության, որը կարող է լավ կամ վատ լինել՝ կախված իրավիճակից։ Որոշ մարդիկ երեւակայում են, որպեսզի դուրս գան լարվածությունից կամ մռայլ տրամադրությունից։ Այն ընդունված է համարել ներքին կարողություն եւ մտքում շրջակա միջավայրի ընկալման զգացումից բխած տարրերից մասնակի կամ ամբողջական անձնական ոլորտներ ստեղծելու գործընթաց։ Այս տերմինը տեխնիկապես կիրառվում է հոգեբանության՝ մեջ մտքում ինչ որ բան վերականգնելու գործընթացի համար՝ ընկալվող առարկա կամ պատկեր, որը նախկինում եղել է իմաստային ընկալման մեջ։ Քանի որ այս տերմինի նմանատիպ կիրառումը հակասում է սովորական լեզվին, որոշ հոգեբաններ նախընտրել են այն նկարագրել որպես "պատկերում" կամ "պատկերներ", կամ խոսել դրա մասին որպես "վերարտադրողական" -ի՝ ի տարբերություն "արտադրողական" կամ "կառուցողական" երեւակայության։ Բովանդակություն Նկարագրություն[խմբագրել | խմբագրել կոդը] Երեւակայություն տերմինը ընդհանուր առմամբ կիրառվում է մտքում նոր պատկերների ձեւավորման գործընթացը նկարագրելու համար, որոնք նախկինում երբեք չեն եղել կամ համենայնդեպս միայն մասնակի կամ տարբեր կոմբինացիաներով են եղել։ Բնորոշ օրինակներ են՝ Ճշմարտաբանության ձեւը, որը հաճախ կիրառվում է ֆանտաստիկ ժանրերում կամ գիտական վեպերում, դրդում է ընթերցողներին նմանատիպ պատմությունները որպես իրականություն ընդունել։ Երեւակայությունը, որը չի սահմանափակվում գործնական պահանջների անհրաժեշտությամբ հստակ գիտելիքի ձեռք բերումով, հիմնականում զերծ է օբյեկտիվ սահմանափակումներից։ Սոցիալական կապերի եւ հասկացողության համար շատ կարեւոր է ուրիշի փոխարեն ինքդ քեզ պատկերացնելու երեւույթը։ Ալբերտ Էյնշտեյնն ասել է. «Երեւակայությունը ավելի կարեւոր է, քան գիտելիքը։ Գիտելիքը սահմանափակ է, իսկ աշխարհը պտտվում է երեւակայության շուրջ»[7]: Բայց իրականում առանց գիտելիք չի կարող զարգանալ երեւակայությունը։ Տարբեր ոլորտներում, սակայն, նույնիսկ երեւակայությունն է պրակտիկորեն սահմանափակ. այսպիսով, անձը, ում երեւակայության արդյունքում կարող է տուժել մտավոր տարրական օրենքները կամ պրակտիկ հնարավորության անհրաժեշտ սկզբունքները սովորաբար մտավոր առողջության մասնագետների կողմից ընդունվում է որպես խելագար։ Միեւնույն սահմանափակումները ազդում են երեւակայության վրա գիտական վարկածների ոլորտում։ Գիտական ուսումնասիրություններում տեղի ունեցող առաջընթացը լինում է մասնավորապես ի շնորհիվ կանոնակարգային բացատրությունների, որոնք բարելավվում են երեւակայության շնորհիվ, սակայն նման վարկածները պետք է ձեւակերպվեն նախկինում պարզված փաստերի հիման վրա եւ համաձայն տվյալ գիտության սկզբունքների։ Երեւակայությունը մտքի փորձարարական բաժանումն է, որը հիմնվելով գործառույթների վրա մշակում է թեորիաներ եւ գաղափարներ։ Օբյեկտները ընդունելով այնպես, ինչպես իրականում նրանք կան, երեւակայությունը կիրառում է համալիր IF գործառույթները, որպեսզի մշակի նոր կամ արդեն վերանայված գաղափարներ։ Մտքի այս բաժինը շատ կարեւոր է հին եւ նոր խնդիրներ լուծելու համար ավելի լավ եւ հեշտ ձեւեր մշակելու համար։ Այս փորձարարական գաղափարները կարող են բարեհաջող կերպով կառավարվել վիրտուալ աշխարհում, իսկ հետո, եթե գաղափարը հավանական է, իսկ գործառույթը իրական, գաղափարը կարող է ի կատար ածվել։ Երեւակայությունը մտքի նոր աճի բանալին է եւ կարող է կիսվել բոլորի հետ՝ զարգացնելով միասնություն։ Համաձայն դիտավորության սկզբունքի՝ երեւակայությունը կարելի է դասակարգել՝ - Գիտակցված երեւակայության (երազ քնի ժամանակ, անուրջ) - Պատահական երեւակայության (վերարտադրողական երեւակայություն, ստեղծարար երեւակայություն, հեռանկարային երազ)։ Երեւակայության հոգեբանություն[խմբագրել | խմբագրել կոդը] Երեւակայություն եւ ընկալում[խմբագրել | խմբագրել կոդը] Երեւակայություն թե հավատ[խմբագրել | խմբագրել կոդը] Երեւակայությունը հավատից տարբերվում է, քանի որ սուբյեկտը հասկանում է, որ այն, ինչ անձամբ հորինվել է մտքի կողմից, անպայմանորեն չի ազդում գործողության ընթացքի վրա, որը տեղի է ունենում ակնհայտորեն ընդհանուր աշխարհում, մինչդեռ հավատը ընդհանուր եւ անձնական աշխարհի մասին ինչ որ մեկի կողմից ընդունված ճշմարտության մաս է կազմում։ Երեւակայության խաղը անկախ ակնհայտ սահմանափակումներից պայմանավորված է միայն տվյալ պահին մտքի ընդհանուր տենդենցով։ Մյուս կողմից, հավատը անմիջապես կապված է պրակտիկ գործունեության հետ. հնարավոր է պատկերացնել, որ դու միլիոնատեր ես, սակայն երբ դու հավատում ես դրան, դու չես գործում ինչպես միլիոնատեր։ Երեւակայության եւ հավատի միջեւ եղած տարբերակիչ գիծը լայնորեն փոփոխվում է՝ կախված տեխնոլոգիական զարգացումների տարբեր փուլերից։ Երեւակայությունը որպես իրականություն[խմբագրել | խմբագրել կոդը] Աշխարհը տվյալների մեկնաբանությունն է, որոնք փոխանցվում են զգայարանների կողմից։ Նրանք, ովքեր ընդունում են հալյուցինացիա առաջացնող դեղեր, ավելի մեծ երեւակայություն ունեն։ Այս տարբերությունն այն մակարդակներից միայն մեկն է եւ կարող է փոփոխվել մի շարք պատմական պատճառներով, մասնավորապես ուղեղի քիմիական փոփոխություններով, հիպնոսներով կամ գիտակցության վիճակի այլ փոփոխվող գործոններով՝ մեդիտացիայի, մի շարք հալյուցինացիա առաջացնող դեղերի եւ հոսանքի, որը ուղղվում է ուղեղի մասնավոր հատվածներին։ Երեւակայական եւ գիտակցական իրականության միջեւ եղած տարբերությունը կարելի է ապացուցել մտավիճակներով։ Մի շարք մտավոր հիվանդություններ կարելի է վերագրել այս անկարողությանը՝ տարբերելու համար զգացական եւ ներքին ստեղծած աշխարհները միմյանցից։ Երեւակայությունը, անկախ լինելով արտաքին սահմանափակումներից, հաճախ իրական հաճույքի եւ ավելորդ տառապանքի միջոց է։ Առաջնորվելով այս գաղափարով, հաճելի եւ սարսափելի երեւույթներ երեւակայելը միմյանց է կապում էմոցիոնալ օղակներ, որոնք ներառված են էմոցիոնալ ընկալման եւ փորձի մեջ։ Երեւակայությունը կարող է նաեւ առաջացնել իրական հիվանդության որոշակի ախտանիշեր, օրինակ հոգեսոմատիկ հիվանդություն։ Նմանատիպ վարկած կա, որ մարդկային ճանաչողության ամբողջության հիմքում ընկած է երեւակայությունը։ Ծանոթագրություններ[խմբագրել | խմբագրել կոդը] - Norman 2000 pp. 1-2 - Brian Sutton-Smith 1988, p. 22 - Archibald MacLeish 1970, p. 887 - Kieran Egan 1992, pp. 50 - Northrop Frye 1963, p. 49 - As noted by Giovanni Pascoli - Viereck George Sylvester (հոկտեմբերի 26, 1929)։ «What life means to Einstein: an interview»։ The Saturday Evening Post - Ward, T.B., Smith, S.M, & Vaid, J. (1997). Creative thought. Washington DC: APA


text: Քորնելլ Վուլրիչ, (անգլ.՝ Conrell Woolrich) ամերիկյան գրող, որը ստեղծագործում էր նուար (սեւ դետեկտիվ) ժանրում, որի հիմնադիրն է համարվում։ Վուլրիչը ապրում էր մոր հետ (ծնողները բաժանված էին), սովորել է Քոլումբիական համալսարանում։ իր առաջին գրքերը գրել է Ֆրենսիս Սքոթ Ֆիցջերալդի ազդեցության տակ։ Չնայած որ իր վեպերում հաճախ է հանդիպում խառնակիչ կնոջ պատկերը, ինքը Վուլրիչը միասեռական էր եւ ողջ կյանքում ընդամենը մի անգամ է ամուսնացած եղել երեք ամսով։ 1950-ականներին Վուլրիչը բազմաթիվ խնդիրներ է ունեցել. մահացել է նրա մայրը (1957), ինչի հետեւանքով Վուլրիչը ծանր հոգեկան ապրումների մեջ է ընկել, նրա մոտ զարգացել է ոտքի փտախտը, որի արդյունքում գրողը մնացել է առանց ոտքի։ Նա մահացավ 1968 թ. սեպտեմբերի 25-ին Նյո Յորքի Marseilles հյուրանոցում։ Վուլրիչի տաղանդը ճանաչել են բազմաթիվ դետեկտիվ ժանրի հեղինակներ։ 1949 թ. Դետեկտիվ գրողների ամերիկյան ասոցիացիան Վուլրիչին շնորհեց Էդգար Ալլան Պոյի պարգեւը[5]։ Նրա ստեղծագործությունները մեծ ազդեցություն են թողել նուար ժանրի ֆիլմերի ստեղծողների վրա; Վուլրիչի վեպերով նկարված է գրեթե 100 էկրանավորում, այդ թվում Ալֆրեդ Հիչքոքի եւ Ֆրանսուա Թրյուֆֆոյի ֆիլմերը[6]։


text: Գյումրեցիներն այսօր հնարավորություն ունեն ազատագրել իրենց քաղաքը Սերժ Սարգսյանից ու նրա դրածոներիցՍեպտեմբեր 26, 2016 13:45 Գյումրին պետք է վերադարձնել գյումրեցուն: Վանաձորում ՀԱՄԱԽՄԲՈՒՄ կուսակցության հրավիրած հանրահավաքն ու երթը` ֆոտոշարքովՍեպտեմբեր 26, 2016 01:10 Հանրահավաքին հաջորդել է բազմամարդ երթը։ Վահե Ավետյանի քույրը պահանջում է հանրային դատավարություն կազմակերպել «Պահանջում ենք պատժել «Հարսնաքարում» տեղի ունեցածի բոլոր մեղավորներին» քաղաքացիական նախաձեռնության ֆեյսբուքյան խմբում Վերոնիկա Ավետյանը գրում է. «Այս մթնոլորտում ապրելն ուղղակի անտանելի է... Երբ տանից դուրս ես գալիս ու չգիտես կվերադառնաս արդյոք, թե կարող է ինչ–որ մեկի շանը դուր չգաս, եւ տեղում կնքես մահկանացուդ.... կոչ ողջ աշխարհի հայությանը՝ միացեք մեզ, թող արդարությունը գեթ մեկ անգամ ժպտա, հերիք է այսքան արյուն, հերիք է այսքան արցունք, հերիք է: Մենք ուզում ենք արժանապատիվ ապրել: Մենք ուզում ենք, որ բոլոր այն մարդիկ, ովքեր իրենց իրավունք են վերապահում մարդկային կյանք խլելու, ստանան արժանի պատիժ»։ Ավետյանի Ցուցակ Նվարդ Ավետյանի բաց նամակը (կոչ՝ ստեղծելու Ավետյանի ցուցակ) Սույն կոչը ուղղում ենք բարի կամքի տեր բոլոր մարդկանց։ Մենք՝ Հայաստանի Հանրապետության քաղաքացիներս եւ նախկին բնակիչներս, այլեւս չենք հանդուրժում Հայաստանում տիրող անօրինականության ու անպատժելիության մթնոլորտը։ Մենք կոչ են անում բոլոր նրանց, ովքեր մտահոգված են այս խնդրով՝ միանալ մեր շարժմանը եւ պատասխանատվության կանչել Հայաստանի հանցագործ ու կաշառակեր տերերին։ Իմ եղբայրը՝ Վահե Ավետյանը մահացու ծեծի է ենթարկվել Հայաստանի մաֆիոզ օլիգարխ, Հայաստանի ֆուտբոլի ֆեդերացիայի նախագահ Ռուբեն Հայրապետյանի, այսպես կոչված՝ Նեմեց Ռուբոյի անմիջական հրահանգով։ Ռեստորանի աշխատակիցների մի մեծ խումբ՝ Հայրապետյանի անձնական թիկնապահների հետ միասին մահացու ծեծի ենթարկեցին Վահե Ավետյանին 2012թ. հունիսի 17–ին՝ Նեմեց Ռուբոյին պատկանող Հարսնաքար ռեստորանի մոտ տեղի ունեցած միջադեպի արդյունքում։ 12 օր անց՝ 2012թ. հունիսի 29–ին, Երեւանի հիվանդանոցներից մեկում, առանց գիտակցության գալու մահացավ ՊՆ Երեւանի կայազորի ռազմական հոսպիտալի բաժանմունքի պետ, բուժծառայության մայոր Վահե Ավետյանը։ Նա ընդամենը 32 տարեկան էր։ Սա եւս մեկ նախազգուշացում է, որ Հայաստանում պաշտպանված չէ մարդու հիմնարար իրավունքը՝ ապրելու իրավունքը։ Նման ողբերգությունները ստվեր են գցում երկրի Սահմանադրության վրա, որով Հայաստանի Հանրապտությունը հռչակված է որպես օրենքի պետություն։ Հայաստանի քաղաքացու եւ ՀՀ Զինված ուժերի սպայի դաժան ծեծը եւ դրան հետեւած մահը երկրի քաղաքացիների շրջանում ստեղծել է հուսահատության ու անպաշտպանվածության մթնոլորտ եւ էլ ավելի խորացրել անվստահությունը իրենց հայրենիքի ապագայի նկատմամբ։ Տարբեր երկրներում մարդիկ խստագույնս դատապարտեցին այս դաժան սպանությունը, որը կազմակերպվել եւ իրականացվել էր Հայաստանում իշխանության գլուխ կանգնած մարդկանց կողմից։ Այժմ մենք պահանջում ենք, որպեսզի Հայաստանի իշխանությունները հետաքննություն կատարեն՝ բացահայտելու եւ պատասխանատվության ենթարկելու իրական մեղավորներին։ Սակայն, քանի դեռ Հայաստանում՝ կառավարության աջակցության ներքո իշխում են կաշառակեր ու հանցագործ օլիգարխները, որոնք անարգել շարունակում են իրենց հանցավոր գործունեությունը՝ առանց պատժից վախենալու, մենք պետք է մեր բողոքն ուղղենք Հայաստանն ու հայ ժողովրդին թալանող այդ քրեա–օլիգարխիկ պաշտոնյաների դեմ։ Մենք վստահ ենք, որ միջազգային հանրությունը կմիանա մեզ եւ իր հզոր աջակցությունը կբերի մեր խնդիրներին, այլապես տանջահար արված Հայաստանի ժողովուրդը ի վիճակի չի լինի միայնակ պայքարել այս հանցավոր ռեժիմը արմատախիլ անելու համար։ Հայաստանի զինված օլիգարխ առաջնորդները չեն երկյուղում հանցագործություններ կատարելուց, քանզի վստահ են, որ իրենք վեր են օրենքից, իրենք երկրի տերերն են, որոնք ճորտացրել են սեփական ժողովրդին եւ շարունակում են մնալ անպատիժ։ Տարիներ շարունակ հայաստանյան հանցագործ ղեկավարները, ներառյալ Նեմեց Ռուբոն, բացեիբաց սպառնացել են ֆիզիկապես “պատժել” լրագրողներին եւ բոլոր նրանց, ովքեր ձայն կբարձրացնեն իրենց դեմ։ Սակայն մեզ վախեցնելը հեշտ չէ։ Մենք պահանջում ենք Վահե Ավետյանի գործով հանրային դատավարություն կազմակերպել Հայաստանում եւ պատասխանատվության կանչել սպանության բոլոր մասնակիցներին։ Մենք քաջ տեղյակ ենք, որ Վահեի սպանությունը պատշաճորեն չի հետաքննվում եւ նրա փաստաբաններին չի տրամադրվում այն ամբողջական տեղեկատվությունը, որը նրանց անհրաժեշտ է գործը ամենայն ճշգրտությամբ դատավարության ներկայացնելու համար, քանի որ Հայաստանի կառավարությունը հրաժարվում է համագործակցել հետաքննության ընթացքին։ Հայաստանում որեւէ մեկը չի վստահում դատական համակարգին եւ դա է պատճառը, որ մենք հայցում ենք միջազգային հանրության եւ ժողովրդավարական երկրների կառավարությունների միջամտությունը։ Մենք խնդրում ենք օգնել հայ ժողովրդին՝ պատժելու հայաստանյան օլիգարխ հանցագործներին, որոնք կամ ներգրավված են մարդու իրավունքների խախտումների մեջ, կամ հովանավորում են օրինախախտներին։ 2012թ. հունիսին ԱՄՆ–ի Սենատի Արտաքին հարաբերությունների հանձնաժողովի կողմից կազմված “Մագնիտսկու ցուցակը” սահմանում է մարդու իրավունքները խախտող պաշտոնյաների դեմ սանկցիաների կիրառում ոչ միայն Ռուսաստանում, այլեւ տարբեր երկրներում։ Մենք կոչ ենք անում ստեղծել նոր “Մագնիտսկու ցուցակ”, որը կարող է կոչվել “Ավետյանի ցուցակ” եւ որը կնախատեսի սանկցիաներ՝ Հայաստանում մարդու իրավունքները խախտող պաշտոնյաների դեմ։ Մենք դեռեւս աշխատում ենք այդ ցուցակի վրա եւ պահանջում ենք, որպեսզի ԱՄՆ–ի կառավարությունը, Մարդու իրավունքների միջազգային կազմակերպությունները եւ Եվրոպայի Անվտանգության ու Համագործակցության Կոմիտեի Խորհրդարանական Վեհաժողովը ընդունի առաջարկությունը՝ կիրառել այլ երկիր մուտքի արգելք եւ անձնական հաշվեհամարների սառեցում Հայաստանի կառավարության այն պաշտոնյաների նկատմամբ, որոնք պատասխանատու են ինչպես Վահե Ավետյանի մահվան, այնպես էլ Հայաստանում մարդու իրավունքների խախտումների համար։ Մենք պահանջում ենք Հայաստանում մարդու իրավունքների խախտումների մեջ ներգրավված հայ պաշտոնյաների երեխաների եւ բարեկամների նկատմամբ այլ երկրներ մուտքի արգելք։ Մենք պահանջում ենք սառեցնել Հայաստանի կառավարության այն պաշտոնյաների բարեկամների անձնական հաշվեհամարները, որոնք հայ ժողովրդից գողացած գումարները ապահովության համար փոխանցում են Եվրոպայի եւ Միացյալ Նահանգների տարբեր բանկեր կամ ներդրումներ կատարում արտասահմանում ձեռք բերված սեփականության մեջ։ Նվարդ Ավետյան


text: Իմունային համակարգ Իմունային համակարգ, օրգանների, հյուսվածքների եւ բջիջների մասնագիտացված համակարգ է, որը պաշտպանում է օրգանիզմը գենետիկորեն օտար ինֆորմացիա կրող նյութերից եւ կենդանի մարմիններից(այդ թվում միկրոօրգանիզներ, նրանց կողմից արտադրվող թույներ, օտար բջիջներ եւ հյուսվածքներ, ինչպես նաեւ գենետիկորեն փոփոխված սեփական բջիջներ, օրինակ ուռուցքային)՝ ապահովելով դրանց նկատմամբ օրգանիզմի անընկալությունը՝ իմունիտետը։ Ելնելով դրանից, իմունային համակարգի ֆիզիոլոգիական ֆունկցիայի յուրահատկությունը կայանում է օնտոգենեզի ընթացքում օրգանիզմի ներքին միջավայրի գենետիկ կայունության ապահովման մեջ։ Տվյալ օրգանիզմի համար գենետիկորեն օտար ամեն ինչ հեռացվում է նրա իմուն համակարգի միջոցով։ Բովանդակություն Իմունային համակարգի հատկությունները[խմբագրել | խմբագրել կոդը] իմունային համակարգը բարձր մասնագիտացված համակարգ է եւ օժտված է մի շարք յուրահատկություններով, որոնք չեն կրկնվում յալ օրգան-համակարգերում։ Հետեւյալ ֆենոմենները հանդիսանում են իմունային համակարգի հիմնական հատկությունները՝ - բարձր սպեցիֆիկություն, որը դրսեւորվում է կոնկրետ հակածնի հետ այն հակամարմնի ընտրողական կապումով, որը սինթեզվել է հենց այդ հակածնի հանդեպ - բարձր զգայունություն՝ հակածնի ճանաչումը տեղի է ունենում մոլեկուլյար մակարդակում։ Հակածնի եւ հակամարմնի հայտնաբերման վրա հիմնված հետազոտության մեթոդների(իմունոֆերմենտային, ռադիոիմունային) կիրառման դեպքում հնարավոր է հայտնաբերել հետազոտվող նյութի պիկոգրամ կշռող մասնիկները։ - իմունոլոգիական անհատականություն՝ յուրաքանչյուր օրգանիզմին բնորոշ է գենետիկորեն կարգավորվող իմունային պատասխանի տիպը։ Իմունային համակարգի բաժինները[խմբագրել | խմբագրել կոդը] Իմուն համակարգի օրգաններից են ոսկրածուծը, փայծաղը, ուրցագեղձը, ավշային հանգույցները, նշիկներն ու աղիների պատերում գտնվող ավշանման հյուսվածքի կուտակումները, ավշային կծիկները։ Ուրցագեղձն ու ոսկրածուծը համարվում են իմունային համակարգի կենտրոնական օրգաններ, իսկ մնացածները կազմում են ծայրամասային օրգանները։ Ոսկրածուծ[խմբագրել | խմբագրել կոդը] Ոսկրածուծն արյունաստեղծ օրգան է եւ միաժամանակ պատկանում է իմուն համակարգին։ Չափահաս մարդու ոսկրածուծի զանգվածը մոտավորապես 2,5-3 կգ է։ Տարբերում են կարմիր ու դեղին ոսկրածուծ։ Կարմիր ոսկրածուծը տեղավորված է տափակ ոսկրերի սպունգանման նյութի խորշիկներում ու երկար խողովակավոր ոսկրերի գլխիկներում։ Այստեղ գտնվում են արյան բոլոր ձեւավոր տարրերին սկիզբ առնող ցողունային բջիջները։ Ոսկրածուծում են զարգանում նաեւ լիմֆոցիտները, որոնք արյան հունով ընթանում են դեպի իմուն համակարգի այլ օրգաններ, որտեղ նրանց մի մասը տարբերակվում է։ Ուրցագեղձում մասնագիտացող լիմֆոցիտներն այդ գեղձը լատիներեն անվան առաջին տառով կոչվում են T լիմֆոցիտներ։ Փայծաղում, ավշային հանգույցներում մասնագիտանում են B լիմֆոցիտները։ Փայծաղ[խմբագրել | խմբագրել կոդը] Փայծաղն ավշային օրգան է, գտնվում է որովայնի խոռոչի ձախ ենթակողային շրջանում։ Փայծաղում առաջանում են լիմֆոցիտներ։ Այն համարվում է էրիթրոցիտների «գերեզմանատուն», ուր արյունն ազատվում է ծերացած ձեւավոր տարրերից։ Լյարդի ու մաշկի հետ միասին այն ծառայում է որպես արյան պահուստային օրգան։ Ուրցագեղձ[խմբագրել | խմբագրել կոդը] Ուրցագեղձը ներզատական գեղձ է, լինելով արյունաստեղծ օրգան, պատկանում է իմուն համակարգին։ Այն գտնվում է կրծոսկրի հետեւում, երկու թոքերի արանքում։ Մինչեւ 20 տարեկանը ուրցագեղձի զանգվածը կազմում է 25-30 գ, այնուհետեւ սկսում է աստիճանաբար փոքրանալ՝ հասնելով 10-15 գ։ Ինչպես արդեն նշվեց, ուրցագեղձում տարբերակվում են T լիմֆոցիտները, ուստի ուրցագեղձի ֆունկցիայի խանգարման դեպքում զարգանում է թերվարակամերժություն։ Ավշահանգույցներ[խմբագրել | խմբագրել կոդը] Ավշահանգույցները արյուն կլորավուն, ձվաձեւ, սիսեռանման, 1-20 մմ մեծությամբ վարդամոխրագույն գոյացություններ են, պատված շարակցահյուսվածքային պատյանով, իսկ ներսում գտնվում է կեղեւային ու միջուկային նյութը։ Կեղեւային նյութի բշտիկներում պարունակվում են մեծ քանակով լիմֆոցիտներ։ Ավշահանգույցները մասնակցում են արյունաստեղծմանը, օրգանիզմի պաշտպանական ռեակցիաներին, ինչպես նաեւ ապահովում են ավշի հոսքը։ Նշիկներ[խմբագրել | խմբագրել կոդը] Նշիկները կազմված են ավշային հյուսվածքից, որոնց մեջ առանձնացնում են բջիջների կուտակումներ ավշային հանգույցներ։ Տարբերում են լեզվային, ըմպանային, քմային ու փողային նշիկներ, որոնք միմյանց հետ կապված են ավշանոթներով ու կազմում են ըմպանային օղակ։ Նշիկները կարեւոր ուղեկալներից են, որոնք դիմակայում են քթախոռոչով եւ բերանով ներթափանցած մանրէներին։ Ավշային կծիկներ[խմբագրել | խմբագրել կոդը] Ավշային կծիկները գտնվում են մարսողական ու շնչառական համակարգերի օրգանների լորձաթաղանթում։ Նրանք կարեւոր դեր ունեն սննդի եւ օդի հետ ներթափանցած մանրէների, օտարածին մարմինների ու թույների չեզոքացման գործում։ Կույր աղիքի որդանման ելունում գտնվում են խմբային ավշային կծիկներ։ Իմուն համակարգի անբավարարություններ[խմբագրել | խմբագրել կոդը] Իմուն համակարգի անբավարարությունները լինում են բնածին, ձեռքբերովի ու հրահրված։ Բնածին անբավարարությունները դրսեւորվում են ծնվելու պահից սկսած։ Օրինակ, կարող է նկատվել ուրցագեղձի ձեւափոխում, լիմֆոցիտների սինթեզի խախտում։ Ձեռքբերովի անբավարարություն է լեյկոցիտների քանակի նվազումը, որը կարող է առաջանալ ռենտգենյան ճառագայթների եւ ուրիշ գործոնների ազդեցությամբ։ Ձեռքբերովի է նաեւ ձեռքբերովի իմունային անբավարարության համախտանիշը (ՁԻԱՀ)։ Այդ հիվանդության հարուցիչը՝ մարդու իմունային անբավարարության վիրուսը (ՄԻԱՎ) առաջին անգամ անջատվել է 1983 թ.։ Այն հանդիպում է վիրուսով վարակված մարդու արյան, կենսական այլ հեղուկների մեջ եւ փոխանցվում արյան միջոցով ու սեռական ճանապարհով։ Հիմնականում վիրուսով վարակվում են T լիմֆոցիտներն ու քայքայվում, որի հետեւանքով մարդը ձեռք է բերում իմուն անբավարարություն։ Վարակված մարդը վիրուսի առկայությամբ դառնում է շիճուկադրական։ Նրա իմուն համակարգը վիրուսի նկատմամբ մշակում է մենահատուկ հակամարմիններ, որոնք որոշվում են հատուկ մեթոդներով։ Ախտորոշվում է մարդու վարակվածությունը նույնիսկ այդ դեպքում, երբ հիվանդության ախտանշանները չեն դրսեւորված, ուստի այդ անձը վարակիչ է։ Իմուն համակարգի անբավարարության հետեւանքով հիվանդները չեն կարողանում պայքարել այլ հարուցիչների դեմ։ Հիմնականում ախտահարվում են թոքերը, մարսողական, նյարդային համակարգերը, մաշկը։ Իմուն համակարգի հրահրված անբավարարությունը կարող է դրսեւորվել օրգանների փոխպատավաստման ժամանակ, երբ հարկ է լինում ռեցիպիենտի (ընդունող օրգանիզմի) իմուն ռեակցիաները ճնշելու նպատակով օգտագործել համապատասպան դեղորայք։ Իմուն համակարգի անբավարարություն ունեցող հիվանդներին բուժելու նպատակով նրանց տեղավորում են ախտահանված սենյակում ու կատարում նախազգուշական շիճուկաբուժություն։


text: Հոտենտոտներ Հոտենտոտներ (ինքնանվանումը՝ կոյկոին, նշանակում է իսկական մարդիկ), ժողովուրդ Աֆրիկայում։ Բնակվում են Նամիբիայի կենտրոնական եւ հարավային շրջաններում (մոտ 40 հազար, 1967) եւ ՀԱՀ-ում (մոտ հզ)։ Խոսում են հոտենտոտական լեզուներով, շատերը գիտեն նաեւ աֆրիկաանսը։ Հոտենտոտներ հիմնականում բողոքականներ են։ Աֆրիկայի հնագույն բնակիչներ հոտենտոտներին, ինչպես նաեւ բուշմեններին, բանաու ժողովուրդները մղել են Աֆրիկայի հարավ-արեւմտյան անապատային շրջանները, իսկ եվրոպական գաղութարարները (17-20-րդ դարերում) զգալիորեն ոչնչացրել են նրանց։ Այժմ հոտենտոտների մի մասն ապրում է ռեզերվացիաներում, զբաղվում անասնապահությամբ ու հողագործությամբ, մեծ մասն աշխատում է եվրոպացիների ֆերմաներում եւ քաղաքներում։ |Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից (հ. 6, էջ 584)։|


text: Ֆրանսիական Հանրապետություն (ֆր.՝ République française), (հայտնի նաեւ որպես Ֆրանսիա) ունիտար կիսանախագահական հանրապետություն է Արեւմտյան Եվրոպայում իր մի քանի անդրծովյան տարածքներով եւ կղզիներով, որոնք տեղակայված են Հնդկական, Խաղաղ եւ Ատլանտյան օվկիանոսներում։ Մայրցամաքային Ֆրանսիան ձգվում է Միջերկրական ծովից մինչեւ Անգլիական նեղուց եւ Հյուսիսային ծով, Հռենոսից մինչեւ Ատլանտյան օվկիանոս։ Նրան հաճախ անվանում են l’Hexagone (վեցանկյուն) նրա տարածքի աշխարհագրական պատկերի պատճառով։ Այն արեւմտյան Եվրոպայի խոշորագույն երկիրն է եւ երկրորդ ամենամեծը աշխարհում իր բացառիկ տնտեսական գոտով 11,035,000 կմ2, զիջելով միայն Միացյալ նահանգներին (11,351,000 կմ2 / 4,383,000 ք մղոն)։ Նախորդ 500 տարիներին Ֆրանսիան ունեցել է գերիշխող դիրք մշակութային, տնտեսական, ռազմական եւ քաղաքական ասպարեզներում, ինչպես Եվրոպայում, այնպես էլ ամբողջ աշխարհում։ 17-րդ եւ 18-րդ դարերի ընթացքում Ֆրանսիայի գաղութները դարձան Հյուսիսային Ամերիկայի եւ Հարավարեւելյան Ասիայի հսկայական մասը. 19-րդ դարում եւ 20-րդ դարի սկզբներին, Ֆրանսիան կառուցեց այդ ժամանակվա երկրորդ ամենամեծ գաղութատիրական տերությունը, ներառելով Հյուսիսային, Արեւմտյան եւ Կենտրոնական Աֆրիկայի, Հարավարեւելյան Ասիայի մեծ մասը, ինչպես նաեւ տիրացավ Կարիբյան եւ Խաղաղօվկիանոսյան շատ կղզիների։ Ֆրանսիայի հիմնական գաղափարները արտահայտված են մարդու իրավունքների եւ քաղաքացու հռչակագրով։ Ֆրանսիայի Հանրապետությունը բնորոշվում է որպես անբաժանելի, աշխարհիկ, ժողովրդավարական եւ սոցիալական երկիր իր սահմանադրությամբ։ Ֆրանսիան մեկն է աշխարհում առավել զարգացած երկրներից, իր անվանական ՀՆԱ-ի մակարդակով Ֆրանսիան իններորդն է աշխարհում եւ երկրորդը Եվրոպայում։ Ֆրանսիան իր կենսամակարդակով առաջինն է Եվրոպայում (եւ 4-րդը աշխարհում)։ Ֆրանսիայի ռազմական բյուջեն երրորդն է աշխարհում եւ երրորդ ամենամեծ ռազմական ուժերը ՆԱՏՕ-ում ու ԵՄ ամենամեծ բանակը։ Ֆրանսիան նաեւ ունի երրորդ ամենաշատ միջուկային զենքի պաշարները աշխարհում։ Ֆրանսիան հանդիսանում է Միավորված ազգերի կազմակերպության հիմնադիր անդամ, նաեւ Ֆրանկոֆոնիայի, Մ8, Մ20, ՆԱՏՕ-ի, ՏՀԶԿ, ՀԱԿ եւ Լատինական միության անդամ։ Ընտրված հոդված Փարիզ (ֆր. ՝ Paris paʁi ), Ֆրանսիայի մայրաքաղաքը եւ խոշորագույն քաղաքն է։ Այն տեղակայված է Սեն գետի վրա, Ֆրանսիայի հյուսիսում Իլ-դը-Ֆրանս երկրամասի սրտում։ Փարիզը իր վարչական սահմաններում ունի 2 300 000 բնակչություն (2009 )։ Փարիզն իր արվարձաններով Եվրոպայի ամենախիտ բնակեցված կենտրոններից մեկն է` շուրջ 12 միլիոն բնակչությամբ։ Տարածք՝ 105,4 կմ2։ Միջին բարձրություն՝ 33 մ։ Ավելի քան երկու հազարամյակ լինելով կարեւորագույն բնակավայր, XII դարում Փարիզը դարձավ Եվրոպայի առաջատար մշակութային եւ կրթական կենտրոններից մեկը եւ խոշորագույն քաղաքը մինչ XVIII դարը։ Այսօր Փարիզը աշխարհի խոշորագույն բիզնեսի, կրթական, գիտական, մշակութային եւ քաղաքական կենտրոններից մեկն է։ Փարիզի տարածքում ապրում է Իլ-դը-Ֆրանս շրջանի բնակչության 19,2% եւ Ֆրանսիայի բնակչության 3,5 %։ Այսպիսով` Փարիզը հանդիսանում է Ֆրանսիայի ամենախիտ բնակեցված շրջանը, որի բնակչության միջին խտությունը 20 433 մարդ/կմ2 է։ Բնակչության խտությունը տարբերվում է տարբեր շրջաններում։ Ամենանոսր բնակչությամբ շրջանն է 12-րդն է (8 370 մարդ/կմ2) եւ այս շրջանին միացնելով Վենսենյան անտառը եւ 1-ին շրջանը (9 228 մարդ/կմ2)։ Առավել խիտ բնակեցված շրջանն է 11-րդ շրջանը, որի բնակչության խտությունը կազմում է ավելին քան 40 000 մարդ/կմ2։ (մանրամասն...) Ըտրված պատկեր Գիտեք արդյոք, որ... Լավագույն հոդվածներ Նոր հոդվածներ


text: Ակնեն մաշկի տարածված հիվանդություն է, որն ուղեկցվում է բորբոքումով եւ որոնք սեղմել չի կարելի՝ հետքեր թողնելու մեծ հավանականության պատճառով։ Կան ակնե բուժելու բազմաթիվ միջոցներ, որոնք թանկարժեք են եւ ոչ այնքան արդյունավետ։ Սակայն կա այլընտրանք՝ բանանի կեղեւի տեսքով։ Մեծ քանակությամբ հանքանյութերի պարունակության շնորհիվ (ցինկ, երկաթ) բանանի կեղեւը հրաշալի կերպով մաքրում է բորբոքումները եւ ունի հակաբակտերիալ ազդեցություն։ А, С, Е վիտամինները բարելավում են մաշկի գույնը, իսկ ֆերմենտները հեռացնում ակնեներից մնացած հետքերը։ Ակնեները բուժելու համար պետք է 3 օր, առավոտյան եւ երեկոյան, կատարել հետեւյալ պրոցեդուրաները. 1. Լվացեք դեմքը մաքսիմալ փափուկ մաքրող միջոցով, որպեսզի չգրգռեք մաշկը։ 2. Հեռացրեք բանանի կեղեւից բարակ շերտը եւ կեղեւի ներքին մասով մերսեք դեմքի մաշկը 10 րոպե։ 3. Թույլ տվեք, որպեսզի կեղեւի ակտիվ նյութերը գործեն եւս 20 րոպե, ինչից հետո կրկին լվացվեք։


text: Copy and paste the embed code below. The code changes based on your selection. The code has been copied to your clipboard. Video size Երեւանի Շարուրի 37 հասցեում գտնվող «էլեկտրոն» գործարանում այսօր տեղի ունեցած պայթյունի եւ փլուզման հետեւանքով երկու մարդ է զոհվել: Զոհվածներն են 67-ամյա Ջանիբեկ Մարտիրոսյանը ու 64-ամյա Ազիզբեկ Բարսամյանը:


text: Հայ մանկավարժն ԱՊՀ երկրներում մաթեմատիկայի լավագույն ուսուցիչ է ճանաչվել 18:47 26 Նոյեմբերի 2015 ԵՐԵՎԱՆ, 26 նոյեմբերի. /Նովոստի–Արմենիա/. Ռուսաստանում եւ ԱՊՀ երկրներում մաթեմատիկայի լավագույն ուսուցիչ է ճանաչվել Երեւանի Ա.Շահինյանի անվան ֆիզմաթ հատուկ դպրոցի մաթեմատիկայի ուսուցիչ Նիկիտա Պողոսյանը, հայտնում է Երեւանում ռուսակն գիտության եւ մշակույթի կենտրոնի մամուլի ծառայությունը։ Լավագույն ուսուցչի կոչումը նրան շնորհվել է ուսուցիչների համար նախատեսված «Պրոֆի–Կրայ» միջազգային օլիմպիադայի արդյունքներով։ Այս օլիմիպիադային 2015 թվականին մասնակցել է Ռուսաստանի 78 մարզերի, մերձավոր եւ հեռավոր արտասահմանի գրեթե 7000 ուսուցիչ։ Մասնակիցների աննախադեպ թիվը եւ օլիմպիադայի կարգավիճակն այն բացառիկ են դարձրել Ռուսաստանի եւ ԱՊՀ երկրների կրթական տարածքում։ Մաթեմատիկայի, անգլերենի, ինֆորմատիկայի եւ քիմիայի օլիմպիադայի եզրափակիչ փուլին մասնակցել է 22 ուսուցիչ Հայաստանից։ Հայաստանի մասնակիցները նշել են, որ «Պրոֆի–կրայ» օլիմպիադան ոչ միայն մասնագիտական ձեռնահասության բարձրացման նորարարական միջոց է, այլ նաեւ մանկավարժի մասնագիտական ինքնակատարելագործման հզոր ազդակ։ Օլիմպիադայի կազմակերպիչն էր` «Էկոնոմիկայի բարձրագույն դպրոց» ազգային հետազոտական համալսարանի Պերմի կամպուսը։ -0-


text: Հայաստանի ֆինանսների եւ էկոնոմիկայի նախարար Վարդան Խաչատրյանը եւ Գերմանիայի տնտեսական համագործակցության եւ զարգացման նախարարության անդրկովկասյան տարածաշրջանի համակարգող Թոմաս Հելֆմանը այսօր Երեւանում 20 միլիոն մարկ արժողության արտոնյալ վարկի հատկացման պայմանագիր ստորագրեցին։ Վարկի գումարը ծախսվելու է Արմավիրի մարզի 11 համայնքների ջրամատակարման ու ջրահեռացման համակարգի վերականգման նպատակով։ «Վերջին երկու տարիներին ամռանը Արմավիրի մարզում վտանգ կար վարակիչ հիվանդությունների բռնկումների: Այսօր մենք սկիզբ դրեցինք այդ խնդիրների լուծմանը: Այս ծրագրով մենք 5 տարվա ընթացքում անհրաժեշտ որակի, էկոլոգիապես մաքուր ջրով կապահովենք շուրջօրյա ջրամատակարում», - փաստաթղթի ստորագրումից հետո ասաց Վարդան Խաչատրյանը: 1998 թվականին հենց Արմավիրի մարզի Զարթոնք գյուղի ջրամբարներից մեկում էր հայտնաբերվել եւ բարեբախտաբար լոկալացվել ախտածին խոլերայի բռնկման օջախը: Վարդան խաչատրյանն այսօր փոխանցեց նաեւ գերմանական կողմի պատրաստակամությունը` համակովկասյան նշանակության ներդրումային ծրագրեր ֆինանսավորելու հարցում։ Մասնավորապես, Գերմանիայի կառավարությունը պատրաստ է արդեն այժմ 22 միլիոն գերմանական մարկ հատկացնել տարածաշրջանային ընդգրկում ունեցող առողջապահական, էկոլոգիական եւ էներգետիկ ծրագրերին։ Գերմանիայի Տնտեսական համագործակցության եւ զարգացման նախարարության տարածաշրջանային համակարգող Թոմաս Հելֆմանը համատեղ բրիֆինգի ընթացքում այս կապակցությամբ շեշտեց, թե գերմանական կողմը պատրաստ է նման ծրագրերին ֆինանսական եւ տեխնիկական աջակցություն ցուցաբերել, եթե տարածաշրջանի երկրները իրենք համագործակցության գնան ու ընտրեն իրենց համար ընդհանուր նշանակության թեմաներն ու ոլորտները: Մինչ այժմ Գերմանիայի կողմից Հայաստանին ցուցաբերած ամենախոշոր վարկային օժանդակությունը Քանաքեռի ՀԷԿ-ի վերականգման նպատակով հատկացված 25 միլիոն մարկի արտոնյալ վարկն է։ Ատոմ Մարգարյան, Երեւան


text: Ֆրանսիայի Նիս քաղաքում հուլիսի 14-ին տեղի ունեցած ահաբեկչության զոհերի մեջ ՀՀ երկու քաղաքաքացի կա, այս մասին տեղեկացնում է ՀՀ արտգործնախարարության մամուլի խոսնակ Տիգրան Բալայանը։ «Ցավով տեղեկացնում ենք Նիսում եւս մեկ ՀՀ քաղաքացու զոհվելու մասին» Twitter–ում գրել է Տիգրան Բալայանը: Հիշեցնենք, որ մինչ այս ՀՀ ԱԳՆ-ն տեղեկացրել էր, որ Նիսում ահաբեկչության հետեւանքով զոհվածների մեջ կա ՀՀ մեկ քաղաքացի։


text: Հուլիսի 9-ին Ռուբեն Հայրապետյանը զանգահարել է Հայաստանի հելսինկյան ասոցիացիայի իրավապաշտպան եւ դիտորդ Արման Վեզիրյանին եւ ներողություն է խնդրել նախօրեին նրան «Հարսնաքար» ռեստորանում հարվածելու համար: Իրավապաշտպան Արման Վեզիրյանի վկայությամբ` կիրակի օրը, երբ ինքը մոտեցել է «Հարսնաքար» ռեստորանի մուտքին` լուսանկարելու համար, Ռուբեն Հայրապետյանը պահանջել է հեռանալ, ապա մոտեցել է, հայհոյել եւ ապտակելով գետնին տապալել իրեն։


text: Հայ ռեժիսորների ֆիլմերը 2009 թ.-ին կներկայացվեն Կաննի եւ Վենետիկի կինոփառատոններին 16:34 18 Նոյեմբերի 2008 Երեք հայ ռեժիսորների ֆիլմերը 2009 թ.-ին կներկայացվեն Կաննի եւ Վենետիկի կինոփառատոններին, հայտնեց Ազգային կինոկենտրոնի տնօրեն Գեւորգ Գեւորգյանը։ Ինչպես երեքշաբթի մամուլի ասուլիսի ժամանակ հայտնեց Գեւորգյանը, հաջորդ տարի միջազգային փառատոններին կմասնակցեն Ալբերտ Մկրտչյանի «Տխուր փողոցի լուսաբացը», Հարություն Խաչատրյանի «Սահման» եւ Հովհաննես Գալստյանի «Խճճված զուգահեռներ» ֆիլմերը։ Մկրտչյանի ֆիլմն արդեն ներկայացվել է Երեւանում, մյուս երկու ֆիլմերը սպասում են իրենց պրեմիերաներին։ «Տխուր փողոցի լուսաբացը» ֆիլմը Գյումրի քաղաքի բնակիչների պատմությունն է 1990-ականների սկզբին՝ Լեռնային Ղարաբաղի հակամարտության թեժ պահին։ Ֆիլմի գլխավոր դերակատարներն են Անահիտ Հարությունյանը եւ Գուժ Մանուկյանը։ Կինոկենտրոնի տնօրենը նաեւ հավելեց, որ «Խճճված զուգահեռներ» ֆիլմի աշխատանքները դեռ շարունակվում են եւ կավարտվեն մինչեւ ընթացիկ տարեվերջ։ «Հայկական ֆիլմերը հաճախ են մասնակցում միջազգային կինոփառատոնների եւ մրցանակների արժանանում, բացի այդ մի շարք երկրներում Հայկական կինոյի օրեր են անցկացվում»,- եզրափակեց Գեւորգյանը։ --0--


text: Դաշնակցական պատգամավոր Աղվան Վարդանյանի խոսքով, նոր վարչապետը 99 տոկոսով կլինի Երեւանի նախկին քաղաքապետ Կարեն Կարապետյանը։ «Այո, նոր մոտեցումներ, նոր որակ անհրաժեշտ է։ Արդեն 99.9 տոկոսով նշանակվելիք նոր վարչապետին՝ պարոն Կարապետյանին մենք գիտենք իբրեւ եռանդուն, ժամանակակից մտածողությամբ, բարդ խնդիրներ առաջադրելու, ձեւակերպելու եւ լուծելու ընդունակ եւ լավ կազմակերպիչ՝ իր նախորդ աշխատանքային փորձառությամբ։ Հուսով ենք, որ նա՝ նոր վարչապետը, կկարողանա է՛լ ավելի համախմբել եւ կառավարության արդյունավետությանը նոր որակ հաղորդել», - «Ազատության» հետ զրույցում ասաց Վարդանյանը։


text: ԽՄԲԱԳՐԱԿԱՆ Սերժ Սարգսյանի կարգադրությունը` մարտի 1-ի դեպքերն ուսումնասիրող փաստահավաք խումբ ստեղծելու մասին, շատ նման է իրեն, շատ նման է գործող վարչախմբի էությանն ու գործելակերպին։ Ըստ այդմ, փաստորեն, թափանցիկ հետաքննություն է իրականացնելու մի մարմին, որի գործունեությունը գաղտնի է պահվելու հանրությունից։ Այս իրավիճակը տարօրինակ չէր լինի, եթե խմբի առաքելությունը հենց հանրության համար փաստեր հավաքելը չլիներ։ Բայց խնդիրն էլ հենց այդ է, որ, ըստ էության, փաստահավաք խումբը կարեւորվում էր, քանի որ նրա գործը պետք է լիներ հանրության համար փաստեր հավաքելը, ու ըստ Սերժի տրամաբանության` այդ գործը նա պետք է անի նույն հանրությունից գաղտնի։ Ընդհանրապես, սրանց գործերին հետեւելիս շատ արագ կարելի է կռահել, որ Հայաստանում իշխում են մարդիկ, որոնց ուղեղները թրծվել եւ ձեւավորվել են մաֆիա խաղալու համար նախատեսված կլուբներում։ Սրանք շատ են սիրում մաֆիա խաղալ, այնքան, որ այդ խաղը տեղափոխել են իրականություն եւ մաֆիա են խաղում Հայաստանի ժողովրդի հետ։ Սրանց քարոզչությունը, բոլոր հայտարարությունները, պահվածքը, մտածողությունը մեկը մեկին կրկնում է մաֆիա կոչվող խաղը, ու փաստահավաք խումբ ստեղծելու որոշումը սրա հերթական օրինակն է։ Եւ եթե այս տրամաբանությանը հետեւենք, կտեսնենք, որ դոն Սերջիոն փաստահավաք խումբը ստեղծել է մի նպատակով. այդ խումբը պետք է փաստեր հավաքի, հավաքված փաստերի մասին հայտնի լինի իրեն` Սերջիոյին, ու ընթացքում ինքը քյաշ փողով այդ փաստերը պետք է գնի ու դնի իր դարակներում։ Փաստահավաք խումբը ձեւավորում է մի այնպիսի սկզբունքով, որ առավել մեծանա նրա անդամներին գնելու հավանականությունը նույնպես, որ այդ խմբի անդամները իրենց զգան թակարդն ընկած թռչնակի պես ու եթե ինքնաբուխ չծախվեն, ծախվեն շանտաժի, ահաբեկումների օգնությամբ։ Սա է Սերժ Սարգսյանի տրամաբանությունը, եւ նրա ստեղծած խումբը կարելի է համարել փաստահավաք-փաստավաճառ։ Եւ պատահական չէ, որ այս ֆոնին որոշ մարդկանց խամրած ԴՈԼԱՐԱՅԻՆ բնազդները վերստին արթնանում են. գորձ ա կպնում։ Ինչ վերաբերում է Համմարբերգին, խոսքը մեր մեջ, հանկարծ ԵԽ չհասցնեք, էդ մարդը բաբաթին գժոտ ա երեւում։ ԱԺ-ն մարտի 1-ը ուսումնասիրող ժամանակավոր հանձնաժողով ստեղծեց, նա ցիցկոյի նման միանգամից ողջունեց, հետո այդ հանձնաժողովը սկսեց գործել, մեկ էլ մոռանալով սեփական ողջույնները` առաջարկեց փաստահավաք խումբ ստեղծել։ Մի քանի ամսից կառաջարկի ուրիշ խումբ ստեղծել, ասենք` բանահավաք, հետո` ծաղկահավաք, հետո` դրամահավաք, հետո` թիթեռահավաք, հետո էլ` հանրահավաք` սրանցից յուրաքանչյուրի ստեղծումը ողջունելով մի ուրիշ ձեւի։ Եւ ընդհանրապես, սիրելի ժողովուրդ, ո՞ւմ է պետք այդ փաստահավաք խումբը, եթե մենք էն գլխից գիտենք, որ իրականում գոյություն ունեցող փաստերը մոնտաժված են, մեր զոհերի թափած արյունը իսկական չէ։ Հիմա էլ են բազմաթիվ փաստեր հավաքված, ու քաղաքացիները, որ սեփական աչքերով այդ ամենը տեսել են, վկայում են։ Բայց սերժանտները ասում են, որ դրանք կեղծված են, իրական չեն, սղոցված են։ Ցանկացած փաստ, որ ձեռնտու չէ սերժանտներին, դեռ էն գլխից է հայտարարվել կեղծված, մոնտաժված, դզած-փչած։ Չեմ հասկանում, հաճելի՞ է էդ անուղեղների ասածները լսել, մի հատ էլ քննարկել, հակառակն ապացուցել։ Ավելի լավ է` մենք միանգամից արձանագրենք արձանագրվածը. սրանք` Սերժիկով-բանով, Արթուրիկ ախքիկով-բանով, վարչապետի ֆուտլյարով-բանով, հանցագործներ են, ու մեր խնդիրը սրանց իրենց արժանի տեղերն ուղարկելն է։ Թե չէ, որ սպասենք փաստերի հավաքմանը, վախենամ ցմահ մնան իշխանության, որովհետեւ սրանց հանցանքներն ապացուցող փաստերը վերջ ու ավարտ չունեն, ու այդ փաստերը հավաքելու պրոցեսը հնարավոր չէ ավարտին հասցնել առաջիկա հարյուրամյակի ընթացքում։ ՆԻԿՈԼ ՓԱՇԻՆՅԱՆ


text: Երեւանում մրցանակներ են շնորհվել «Կենգուրու» միջազգային մաթեմատիկական մրցույթի մասնակիցներին 17:37 02 Հուլիսի 2009 Երեւանում ՎՏԲ- Հայաստան Բանկի անունից մրցանակներ են շնորհվել «Կենգուրու» միջազգային մաթեմատիկական մրցույթի մասնակիցներին։ «Այբ» կրթական հիմնադրամի կազմակերպած «Կենգուրու» մրցույթին Հայաստանում մասնակցեց 3-11 դասարանների 30567 աշակերտ հանրապետության 570 դպրոցից։ Մրցույթի գլխավոր հովանավորն էր ՎՏԲ-Հայաստան բանկ ՓԲԸ-ը։ «Այն, որ տվյալ մրցույթն անցկացվեց Հայաստանում առաջին անգամ, եւ այն, որ դրան մասնակցեցին մեծ թվով դպրոցականներ Հայաստանի բոլոր մարզերից, լուրջ նախադեպ է հանդիսանում»,- հինգշաբթի ասաց «Այբ» կրթական հիմնադրամի տնօրեն Դավիթ Սահակյանը 14 հաղթողների պարգեւատրման հանդիսավոր արարողության ժամանակ։ «Այս միջոցառումը կարեւոր է նաեւ այն առումով, որ դուք օրինակ կծառայեք ձեր ընկերների եւ համադասարանցիների համար, ովքեր կտեսնեն, որ սեփական գիտելիքներով եւ ուժերով կարելի է հաջողության հասնել»,- ասաց նա։ Սահակյանը նաեւ շնորհակալություն հայտնեց ՎՏԲ-Հայաստան Բանկին՝ նշելով, որ բանկի գլխավոր հովանավորությունը զգացվում էր մրցույթի բոլոր փուլերում՝ կազմակերպումից մինչեւ մրցանակաբաշխություն։ Մրցույթի բացարձակ հաղթողը՝ Գեղարքունիքի մարզի Մարտունի քաղաքի ութերորդ դասարանի աշակերտուհի Էռնա Պետրոսյանը, ստացավ առաջին աստիճանի դիպլոմ՝ բանկում իր անունով «ՎՏԲ-Մանկություն» 500 հազար դրամի (մոտ 1,4 հազար ԱՄՆ դոլար) չափով դեպոզիտի բացումով ընթացիկ տարվա սեպտեմբերի 1-ից երեք տարի ժամկետով։ Հաղթողը նաեւ ավիատոմս ստացավ «Կենգուրու-2009» մրցույթի բոլոր հաղթողների համար նախատեսված ամառային ճամբար Ռումինիա մեկնելու համար։ Մրցույթի հաղթողներ ճանաչված տասներորդ դասարանցիներ Հայկ Թեփանյանը եւ Արմինե Հովհաննիսսյանը /Երեւան/ ստացան երկրորդ աստիճանի դիպլոմներ բանկում իրենց անունով «ՎՏԲ-Մանկություն» 250 հազար դրամի (694 ԱՄՆ դոլար) չափով դեպոզիտի բացումով ընթացիկ տարվա սեպտեմբերի 1-ից մեկ տարի ժամկետով։ Նրանք նույնպես Ռումինիա մեկնելու ավիատոմսեր ստացան։ Մյուս 11 մրցանակակիրներին ՎՏԲ-Հայաստան Բանկում կրթության համար վարկ ստանալու եւ սեպտեմբերի 1-ից արտոնյալ պայմաններով «ՎՏԲ-Մանկություն» դեպոզիտ բացելու հնարավորություն ընձեռվեց։ «ՎՏԲ- Հայաստան Բանկ» ՓԲԸ գլխավոր տնօրեն Վալերի Օվսյաննիկովի խոսքերով, մաթեմատիկան ստեղծագործական եւ օգտակար առարկա է, որովհետեւ մաթեմատիկայով զբաղվող մարդը զարգանում է բոլոր ուղղություններով, ստեղծագործական մոտեցում ունի ամենի նկատմամբ, ճիշտ մտածելակերպ ունի։ «Հույս ունեմ, որ ձեզանից, առաջին հերթին, լավ մարդիկ, պրոֆեսիոնալներ պետք է ստացվեն, իսկ եթե գաք մեզ մոտ աշխատելու՝ նաեւ գերազանց բանկային աշխատակիցներ»,- ասաց նա՝ դիմելով հաղթողներին։ Օվսյաննիկովը նաեւ հույս հայտնեց, որ բանկը հետագայում էլ կմասնակցի նմանատիպ ծրագրերին, եւ որ այս ծրագիրը պետք է շարունակական լինի Հայաստանում՝ հայ դպրոցականների գիտելիքների որակի բարձրացման, ինչպես նաեւ մասնագիտական պատրաստվածության տեսանկյունից։ «Դա օգուտ կբերի մեզ բոլորիս եւ Հայաստանին ընդհանուր առմամբ»,- ասաց նա։ Իր հերթին, «Այբ» կրթական հիմնադրամի Հոգաբարձուների խորհրդի նախագահ, Մեսրոպ քահանա Արամյանը նույնպես շնորհակալություն հայտնեց ՎՏԲ-Հայաստան Բանկին էական աջակցության, այդ թվում՝ մրցույթին պատրաստվելու առումով։ «Այն, ինչ դուք արեցիք, լավ դաս կլինի նաեւ մյուսների համար, քանի որ մենք ասում ենք, որ առանց կրթության ապագա չունենք, բայց տնտեսության հիմնական խաղացողները պատշաճ ուշադրություն չեն դարձնում կրթության խնդիրներին»,- ընդգծեց նա։ «Կենգուրու» միջազգային մաթեմատիկական մրցույթը տեղի է ունեցել 2009 թվականի մարտի 19-ին, որին մասնակցել է շուրջ 5 մլն դպրոցական աշխարհի ավելի քան 50 երկրում, այդ թվում՝ Ռուսաստանում, Ֆրանսիայում, Գերմանիայում, Կանադայում, ԱՄՆ-ում, Ռումնինիայում, Վրաստանում, Բուլղարիայում, Ղազախստանում եւ Իսպանիայում։ Ըստ մասնակցության գործակցի, Հայաստանում կայացած մրցույթը ճանաչվել է երկրորդը Եվրոպայում։ Առաջին անգամ «Կենգուրու» մրցույթը կազմակերպվել է 1991 թվականին Փարիզում, իսկ 1994 թվականից այն ստացել է միջազգային մրցույթի կարգավիճակ։ -0-


text: Գյումրիում ԱՊ–ից հետո պատգամավորը կոչ է անում խստացնել պահանջները արտերկրում ծառայող ռուսների նկատմամբ 17:14 15 Հունիսի 2015 ԵՐԵՎԱՆ, 15 հունիսի. /Նովոստի–Արմենիա/. ՌԴ Պետդումայի պաշտպանության կոմիտեի անդամ Ֆրանց Կլինցեւիչը կարծում է, որ Գյումրիի ռուսական ռազմակայանում ԱՊ–ից հետո անհրաժեշտ է խստացնել պահանջներն արտերկրում ծառայություն անցնող ռուսների նկատմամբ։ Հայաստանի քննչական կոմիտեն հայտնում է, որ երկուշաբթի 102–րդ ռուսական ռազմակայանի մահացած զինծառայող է հայտնաբերվել Գյումրու «Մայր Հայաստան» հուշահամալիրի մոտ։ Ինչպես ՌԻԱ Նովոաստիին է հայտնել ՔԿ մամուլի քարտուղար Սոնա Տրուզյանը, մահացածի մարմնի վրա հայտնաբերվել են ծակող–կտրող վնասվածքներ։ Փաստի առթիվ հարուցվել է քրեական գործ ՔՕ 104–րդ հոդվածով (սպանություն), կատարվում է քննություն։ «Պարտադիր կարգով պետք է մտածել արտերկրում ծառայող մեր հայրենակիցների նկատմամբ պահանջների խստացման շուրջ։ Եվ նշանակություն չունի` զորակոչով, թե պայմանագրով։ Չեմ բացառում, որ այդ պահանջները պետք կլինի ամրագրել օրենսդրորեն»,– ասել է Կլինցեւիչը լրագրողներին, հայտնում է ՌԻԱ Նովոստին։ Տեղական ԶԼՄ–ների հաղորդմամբ, մահացածը Գյումրիում մոտ երկու–երեք ամիս ծառայած Իվան Նովիկովն է։ Ներկայում դեպքի վայրում աշխատում են քննիչները։ Ժամանել են նաեւ 102–րդ ռուսական ռազմակայանի ներկայացուցիչներ։ -0-


text: Երեւանի կենտրոնում հրաձգության գործով մասնակցի փաստաբանը նրա մեղքի ապացույցներ չի տեսնում 20:00 12 Հունիսի 2014 ԵՐԵՎԱՆ, 12 հունիսի. /Նովոստի–Արմենիա/. Երեւանի կենտրոնում կատարված հրաձգության գործով ձերբակալված Ներսես Մելքոնյանի փաստաբան Արմեն Խաչատրյանը հինգշաբթի լրագրողներին հայտնեց, որ նրա մեղքի ապացույցներ չի տեսնում։ Հինգ մարդ է ձերբակալվել մայիսի 17–ին Երեւանի հայտնի «Վերնիսաժի» մոտ կատարված հրաձգության հետեւանքով։ Տվյալ փաստով հարուցված քրեական գործով ոստիկանությունը ձերբակալել է երկու մարդու` Գոռ Առաքելյանին, ով կասկածվում է ծագած վեճից հետո կրակ բացելու մեջ, եւ Ներսես Մելքոնյանին, ով միջադեպի հետեւանքով վիրավորվել է եւ մեղադրվում է խարդախության մեջ։ Առաքելյանին մեղադրանք է առաջադրվել Հայաստանի Հանրապետության Քրեական օրենսգրքի 34-104 հոդվածի 2–րդ մասի 1,6,10 կետերով (երկու եւ ավելի անձանց սպանելու փորձ` մարդկանց կյանքի համար վտանգավոր ձեւով, խուլիգանական նկատառումներով), ինչպես նաեւ ՀՀ ՔՕ 235–րդ հոդվածի 1–ին մասով (զենքի անօրինական ձեռք բերելը, իրացնելը, պահելը, փոխադրելը կամ կրելը)։ Փաստաբանի խոսքով, չկա որեւէ ապացույց, որ Գոռ Առաքելյանի մարմնական վնասվածքները հասցրել է հենց իր պաշտպանյալը։ «Իմ պաշտպանյալի գործողությունները չեն տեղավորվում այդ հոդվածի հատկանիշների մեջ։ Վստահ եմ, որ նրա ձերբակալությունը կատարվել է հօգուտ որոշ անձանց, որ շեղի ուշադրությունը հիմնական մեղադրյալից»,– ասաց Խաչատրյանը։ Բացի այդ, ըստ նրա, օրենքի համաձայն, Ներսես Մելքոնյանը միջադեպից անմիջապես հետո պետք է տուժած ճանաչվեր, այն դեպքում, երբ սկզբում անցնում էր որպես վկա, իսկ այնուհետեւ ճանաչվել է կասկածյալ եւ մեղադրյալ։ -0-


text: Որպեսզի կյանքում հասնեք հաջողության պետք է աշխատեք ինքներտ ձեզ վրա . Դուք պետք է միշտ առաջ գնաք որպեսզի աճեք .Մնալով նույն տեղում դուք չեք կարող աճել. Ահա մի քանի խորհուրդ փոխելու կյանքը ` 1.Դանդաղեք. Որպեսզի կարողանաք փոխել ձեր կյանքը ձեզ պետք է ժամանակ մտածելու եւ վերլուծելու կյանքը. Եթե դուք միշտ զբաղված եք անընդհատ դուք չունեք ժամանակ մտածելու կյանքի մասին եւ առավել եւս որոշումներ կայացնել. Երբեմն դուք ուղղակի ինչ որ բան դանդաղ անելով մտածեք կյանքի մասին եւ որոշումներ կայացրեք այն փոխելու համար . 2.Ունեցեք ցանկություն փոփոխվելու Պատրաստվեք փոփոխությունների.Սա ձեր կյանքն է եւ ձեզանից բացի ոչ ոք չի փոխի այն դեպի լավը -դա ձեր առաքելությունն է . Որպեսզի դուք պատրաստ լինեք փոփոխություններին դուք նախ պետք է վստահ լինեք որ դուք կարող եք փոխարինել կյանքը դեպի լավը . Արեք դա այսօր ,հիմա ,հենց այս վարկյանին. 3.Վերցրեք ձեզ վրա պատասխանատվություն Վերցրեք ձեզ վրա պատասխանատվություն .Հայաստանում հաճախ ենք լսում այնպիսի կարծիքներ որ պետությունն է մեղավոր կամ պետությունը պետություն չի . Պետք է այլեւս չօգտագործել նման արտահայտություններ .Աշխատեք ամեն անհաջողության մեջ մտածել թե ինչը այս անգամ սխալ արեցիք . Գիտակցեք այդ սխալը .Հենց դուք վերցնեք ձեզ վրա պատասխանատվություն դուք կզգաք որ ամեն ինչ ձեզ մոտ ստացվում է . 4.Գտեք առիթներ այլ ոչ թե պատճառներ . Հաճախ մեզ մոտ պատահում է երբ ինչ եր բան ենք ցանկանում անել եւ չենք անում . Դա լինում է բոլորի մոտ եւ ամեն անգամ ինչ որ պատճառ խանգարում է . Շատ մարդիկ մտածում են որ եթե այս հանգամանքը չլիներ նրան կանեյին դա . Ցանկացած դեպքում գտեք մի առիթ որը կստիպի անել ինչ -որ բան ,այլ ոչ թե պատճառ որպեսզի չանեք մտածածը 5.Փոխեք կյանքում սահմանափակող ամեն ինչ ԵԿեք բոլորս համաձայնենք որ մենք ցանկանում ենք վարել Bentley , ունենալ զբոսանավ . Բայց հենց մենք մտածում ենք լավ կյանքի մասին մենք ասում ենք "ես չեմ կարող" "ավելի լավ է բավարարվեմ եղածով" "ելք չկա " մոռացեք այս բառերը ուղղակի մոռացեք . Դուք կարող եք ամեն ինչ .Ըստ էյնշտեյնի գիտելիքը այդքան կարեւոր չէ որքան երեւակայությունը . Մի դադարեք երազել.Երազելը վնաս չի ,չերազելն ք վնաս .


text: Հենրիխ Մխիթարյանը չի մեկնել Բաքու` «Գաբալա»–«Բորուսիա» հանդիպմանը մասնակցելու համար 17:10 21 Հոկտեմբերի 2015 ԵՐԵՎԱՆ, 21 հոկտեմբերի. /Նովոստի–Արմենիա/. Հայաստանի ֆուտբոլի ազգային հավաքականի եւ Դորտմունդի «Բորուսիա» ակումբի կիսապաշտպան Հենրիխ Մխիթարյանը, ելնելով անվտանգության նկատառումներից, չի մեկնել Բաքու` Եվրոպայի Լիգայի շրջանակում «Գաբալա» ակումբի հետ հանդիպմանը մասնակցելու համար, հաղորդում է espnfc.com–ը։ «Մենք միասին ենք որոշում ընդունել։ Եթե սա կիսաեզրափակիչ լիներ, հնարավոր է, այլ որոշում ընդունեինք։ Սա բոլորիս համար լավագույն որոշումն է։ Զրուցել ենք Մխիթարյանի հետ եւ եկել այն եզրակացության, որ բոլորիս համար ավելի լավ կլինի, եթե նա բաց թողնի առաջիկա հանդիպումը», – Բաքու մեկնելուց առաջ օդանավակայանում ասել է գերմանական ակումբի տնօրեն Հանց–Յոախիմ Վատցկեն։ «Գաբալա»–«Բորուսիա» հանդիպումը տեղի կունենա հոկտեմբերի 22–ին։–0–


text: Մարտիմեկյան իրադարձությունների տարելիցին ընդդիմադիր վեց ուժեր երեկոյան միասնական հավաք-երթ են անցկացնելու՝ «Ընդդեմ պետական ահաբեկչության» կարգախոսով: Լեւոն Տեր-Պետրոսյանի գլխավորած Հայ ազգային կոնգրես, Ստեփան Դեմիրճյանի՝ Հայաստանի Ժողովրդական կուսակցություններին, Րաֆֆի Հովհաննիսյանի ու Ժիրայր Սեֆիլյանի նախաձեռնած «Նոր Հայաստան» շարժմանը համատեղ հայտարարությամբ միացել են նաեւ Պարույր Հայրիկյանի ղեկավարած «Ազգային ինքնորոշում միավորում»-ը, Աշոտ Մանուչարյանի «Հայաստան» նախաձեռնությունն ու «Քաղաքացիական պայմանագիր» կուսակցությունը, որի ղեկավար անդամ է Նիկոլ Փաշինյանը: Այսօր Ազատության հրապարակում հրապարակվելիք հայտարարության հեղինակները զուգահեռներ են տանում սահմանադրական հանրաքվեի հետ՝ եզրակացնելով, որ «ռեժիմը շարունակում է Մարտի 1-ի տրամաբանության զարգացմամբ մերժել ժողովրդի քվեն եւ յուրացնել իշխանությունը»: Ընդդիմադիրները պահանջում են անհապաղ ազատ արձակել Գեւորգ Սաֆարյանին «եւ մյուս բոլոր քաղբանտարկյալներին»: «Մարտիմեկյան ոճրագործության կրկնությունը հնարավոր է բացառել եւ բռնապետության դեմ պայքարը հաջողել միայն ռեժիմի հեռացմանն ուղղված` ժողովրդական լայն դիմադրության ձեւավորմամբ», - ասված է քաղաքական վեց ուժերի հայտարարությունում: Լեւոն Զուրաբյանը պնդում է՝ հերթական տարելիցին գործի բացահայտումը նույն տեղում է, ինչ ութ տարի առաջ, չնայած քննությանը թափ հաղորդելու մասին Սերժ Սարգսյանի կամ սայլը տեղից շարժելու՝ Գեւորգ Կոստանյանի խոստումներին։ «Երբ որ գործը պետք է բացահայտի նա, ով դա արել է, ի՞նչ եք կարծում, դա հե՞շտ բացահայտվող գործ է։ Շատ հեշտ բացահայտվող գործ է իրականում, եւ դրա մասին ԵԽԽՎ-ն իր բանաձեւերից մեկում գրել է՝ ընդամենը պետք է հետազոտել հրամանի շղթան։ Էդ մարդիկ հրամաններ են ստացել ոստիկաններից, էդ կրակողներից ոչ ոք չի գործել առանց հրամանների, եւ հասկանալի է՝ երբ որ իշխանության են այն մարդիկ, ովքեր կանգնած են այդ հրամանների շղթայի վերջում, նրանք թույլ չեն տա, որ քննությունը գոնե մեկ քայլ առաջ կատարի դեպի այդ ոճրագործության բացահայտումը» , - «Ազատության» հետ զրույցում ասաց Զուրաբյանը։ Հայ ազգային կոնգրեսը խորհրդարանում շրջանառության մեջ է դրել օրենսդրական նախագիծ, որով մարտի 1-ը հռչակվում է «զոհերի հիշատակի եւ պետական ահաբեկչության ու բռնաճնշումների դեմ համազգային բողոքի օր»։ «Սա գոյություն ունի, սա ընդամենը պետք է պաշտոնականացնել, դարձնել պետական նշվող օր, եւ երկրորդը՝ այո՛, սրանով մենք ուզում ենք ասել, որ ժողովուրդը, հասարակությունը, մենք բոլորս չենք հաշտվում էս իրողության հետ, անգամ բացահայտումից հետո, որովհետեւ սա պետք է դառնա հիշեցում մեր բոլորիս, որ նման հանցագործությունները պատժվում են եւ երբեք չպետք է կրկնվեն: Որովհետեւ սա բացառիկ բան էր, սա առաջին անգամ էր հայոց պատմության մեջ, երբ որ իշխանությունը կրակում է սեփական ժողովրդի վրա՝ մահաբեր զենքով», - ասաց ընդդիմադիր պատգամավորը։ 2008 թվականի մարտի 1-ի վաղ առավոտյան, հիշեցնենք, ոստիկանները հարձակվեցին Ազատության հրապարակում գիշերող ընդդիմադիր ցուցարարների վրա, որոնք իրենց բողոքն էին հայտնում նախագահական ընտրությունների պաշտոնական արդյունքների դեմ: Նույն օրը ավելի ուշ Ալեքսանդր Մյասնիկյանի արձանին հարող հրապարակում եւ դրա մերձակայքում ցուցարարների եւ ուժայինների միջեւ սկիզբ առած բախումների հետեւանքով 10 մարդ զոհվեց, հարյուրավոր մարդիկ վիրավորվեցին:


text: ԵՐԵՎԱՆ, 15 հունվարի. /Նովոստի–Արմենիա/. Մինչ ժամանակակից ինտերնետի` համաշխարհային դառնալն այն գլոբալ չի եղել։ Ժամանակակից պրոտոկոլները, որոնք կիրառվում են համաձանցում, հնարել են 80–ականներին եւ 90–ականներին CERN–ում (Միջուկային հետազոտությունների եվրոպական կազմակերպություն), arka.am-իփոխանցմամբ` գրում է javarush.ru-ն Facebook-ի իր էջում։ Դրանցից ամենահայտնի պրոտոկոլի` HTTP–ի հայտնագործող Թիմ Բերներս Լին այն ստեղծել է ֆայլի FTP պրոտոկոլի հիման վրա։ Բերներս Լին նաեւ ցանկացած ինտերնետ օգտատիրոջը հայտնի URI, URL, HTML եւ WWW հապավումների հեղինակն է։ 1992 թվականին հայտնված HTTP 0.9 տարբերակն ընդգրկում էր երեք թվերից բաղկացած կոդեր։ Առաջինը նշանակում էր հաղորդման տեսակը` 1 – տեղեկատվական, 2 – հաջողություն, 3 – վերահասցեավորում, 4 – հաճախորդի սխալ, 5 – սերվերի սխալ։ Երկրորդ թիվը նշում էր հաղորդումների ենթախումբը, երրորդը` այդ խմբի կոնկրետ հաղորդագրությունը։ Օրինակ, 200 («լավ») եւ 304 («ոչինչ չի փոխվել») կոդերը մենք երբեք չենք տեսնում, որովհետեւ այդ թվերի փոխարեն բրաուզերներն արտաբերում են էջերի պարունակությունը։ Իսկ ահա 404 սխալը («չի գտնվել») բոլորին լավ հայտնի է։ Դրա հետ բախվել է յուրաքանչյուր օգտատեր, էջի հասցեն բրաուզերի տողում սխալ մուտքագրելիս կամ հղումով գոյություն չունեցող էջ անցնելու փորձի ժամանակ։ 404 սխալի հետ կապված է քաղաքային մի լեգենդ։ Իբր մի ժամանակ CERN գրասենյակի չորրորդ հարկում եղել է 404 սենյակը, որտեղ գտնվում էր կենտրոնական սերվերը։ Այնտեղ նստում էր մի քանի մարդ, եւ նրանք ձեռքով էին մշակում բոլոր ստացվող հարցումները։ Եթե հարցումը սխալ էր, նույն պահին հայտնվում էր «Room 404: file not found» (Սենյակ 404։ ֆայլը չի գտնվել) հաղորդագրությունը։ Ու թեեւ դա լեգենդ է, այն արդեն վաղուց դարձել է ինտերնետային բանահյուսության անբաժան մասնիկը, իսկ 404 սխալը` մշակույթի եւ ինտերնետ–սլենգի մի մաս, հումորային արտահայտություն վեբ դիզայներների համար եւ բարեգործության խորհրդանիշ։ «Որպես մարդ, ով աշխատել է CERN–ում, ասում եմ ձեզ, որ 404–րդ սենյակ գրասենյակի չորրորդ հարկում չի եղել։ CERN–ում սենյակները համարակալում են այլ կերպ` առաջին թիվը շենքի համարն է, մյուս երկուսը` սենյակի համարը։ Բայց թիվ 4 շենքում 04 սենյակ չի եղել, հաշվարկն այնտեղ սկսվում է 410–ից եւ աճում է` մի հարցրեք, թե ինչու», – ասում է HTTP-ի հայտնագործող Թիմ Բերներս Լին։-0- Ղարաբաղյան հակամարտությունը առանձնահատուկ կարեւորություն է ներկայացնում Մոսկվայի համար, այդ իսկ պատճառով այն պատրաստ չէ զիջումներ անել Անկարային ռուս-թուրքական հարաբերությունների բարելավման համատեքստում, կարծում է թուրքագետ Գեւորգ Պետրոսյանը:


text: 2007 թ. հունվար-նոյեմբեր ամիսներին Հայաստանում գրանցվել է ՁԻԱՀ-ով հիվանդացության 54 դեպք 13:07 08 Հունվարի 2008 2007 թ. հունվար-նոյեմբեր ամիսներին Հայաստանում գրանցվել է ՁԻԱՀ-ով հիվանդացության 54 դեպք եւ ՄԻԱՎ-ի 98 դեպք։ Այս տվյալները «Նովոստի-Արմենիա» գործակալությանն են տրամադրել ՀՀ Ազգային վիճակագրական ծառայությունից՝ հիմնվելով ՀՀ առողջապահության նախարարության տեղեկատվության վրա։ 2006 թ. հունվար-նոյեմբերի ամիսներին հանրապետությունում գրանցվել էր ՁԻԱՀ հիվանդացության 44 եւ ՄԻԱՎ-ի 60 դեպք։ Վիճակագրական տվյալների համաձայն, 2007 թ. հունվար-նոյեմբեր ամիսներին 14 տարեկանների մոտ գրանցվել է ՁԻԱՀ հիվանդացության եւ ՄԻԱՎ-ի մեկական դեպք։ 2006 թ. նույն ժամանակահատվածում 14 տարեկանների մոտ ՁԻԱՀ հիվանդացության դեպք չի գրանցվել, սակայն գրանցվել է ՄԻԱՎ-ի երկու դեպք։ Միաժամանակ ՀՀ Ազգային վիճակագրական ծառայության հաշվետվության մեջ նշվում է, որ 2007 թ. նշված ժամանակահատվածում հանրապետությունում 100 հազ. բնակչին միջինը բաժին է ընկնում ՁԻԱՀ հիվանդացության 1,7 դեպք եւ ՄԻԱՎ-ի 3 դեպք։ -0-


text: «Հայոց ցեղասպանության հերքումը կամ վիճարկումը պատմաբանների շրջանում այլեւս ընդունված չէ», - հայտարարեցին Վաշինգտոնի Բրուքինգս հաստատությունում կայացած գիտական համաժողովի մասնակիցները, որոնք քննարկում էին Հայոց ցեղասպանության ուսումնասիրությունների ներկա ընթացքը: Ըստ պատմաբանների, վերջին երկու տասնամյակում հրապարակված փաստերն ու պատմական բացահայտումները թույլ են տալիս պատմական տեսակետից Հայոց ցեղասպանության հիմնավորման հարցն այլեւս փակված համարել: Պատմաբան Թաներ Աքչամը, որը Ցեղասպանությունը ճանաչած առաջին թուրք գիտնականներից է, առաջարկեց Հայոց ցեղասպանությունն ավելի լայն համատեքստում դիտարկել։ «Ցեղասպանությունն ավանդաբար դիտարկվում է որպես մի իրադարձություն, որը տեղի է ունեցել 1915 -1918 թվականներին: Ես, սակայն, առաջարկում եմ Ցեղասպանությունը դիտարկել ոչ թե որպես իրադարձություն, այլ որպես գործընթաց, որը սկսվել է 1878 թվականի Բեռլինի պայմանագրից եւ ավարտվել 1923 թվականի Լոզանի պայմանագրով», - ասաց Աքչամը։ Հայաստանում Միացյալ Նահանգների նախկին դեսպան Մայքլ Լեմոնը նշեց, որ վերջին մեկ տասնամյակում Հայոց ցեղասպանության նկատմամբ վերաբերմունքը շատ է փոխվել։ «15 տարի առաջ, երբ ես Երեւանում էի, այլ իրավիճակ էր, իսկ այժմ, իմ կարծիքով, բոլորը համաձայնել են, որ դա վիճարկման ոչ ենթակա փաստ է, դրա իրականությունն այլեւս քննարկման առարկա չէ, եւ փորձեր են արվում հասկանալու, թե ինչպես այն տեղի ունեցավ եւ թե ինչ է անհրաժեշտ անել հայ եւ թուրք ժողովուրդների հաշտեցման համար», - ասաց Լեմոնը։ Մասաչուսեթսի տեխնոլոգիական ինստիտուտի պրոֆեսոր, թուրք պատմաբան Լեռնա Էքմեքչիօղլուն էլ ներկայացրել է ցեղասպանության տարիներին հայ կանանց եւ երեխաների ծանր վիճակը։ «Ինչպես մահմեդականները բռնազավթում էին հայերի սեփականությունը, այդպես էլ տիրանում էին հայ կանանց ու երեխաներին», - ասաց պրոֆեսորը։ Էքմեքչիօղլուն ներկայացրեց 1916 թվականի ապրիլի 30-ին մարզեր ուղարկված Թուրքիայի ներքին գործերի նախարարության մի գրություն, որում նշվում է, որ այրիացած երիտասարդ հայ կանանց պետք է ամուսնացնել մահմեդականների հետ կամ տեղափոխել հայերով չբնակեցված տարածքներ եւ այնտեղ ընտելացնել մահմեդական սովորույթներին, իսկ 12 տարեկանից ցածր տարիքի երեխաները պետք է հանձնվեն մահմեդական մանկատներ կամ մահմեդականների ընտանիքներ եւ դաստիարակվեն որպես մահմեդական: Պատմաբանը նշեց, թե հայ կանանց ու երեխաների նկատմամբ վերաբերմունքը այն զգալի տարբերություններից էր, որը տարբերում է Հայոց ցեղասպանությունը Հոլոքոսթից. այսպես, եթե նացիստները հրեա կանանց եւ երեխաներին ոչնչացնում էին, մահմեդականները, ըստ Էքմեքչիօղլուի, հայ կանանց հետ հաճույքով ամուսնանում, իսկ երեխաներին ընտանիք էին վերցնում՝ ապագայում մահմեդական դարձնելու նպատակով: Քարնեգի կենտրոնի Ռուսաստանի եւ Եվրասիայի ծրագրերի ղեկավար Թոմ դը Վաալն ասաց, որ Ցեղասպանության հերքումը մասնագետների շրջանում վերջին տարիներին ընդունված չէ։ «Գիտնականները եւ հատկապես պատմաբանները հաղթահարել են Հայոց ցեղասպանության հիմնավորման վերաբերյալ քննարկումները 10-15 տարի առաջ, եւ այսօր թուրք գիտնականները նույնպես օգտագործում են Հայոց ցեղասպանություն բառակապակցությունը, քննարկում դրան վերաբերող մանրամասներ: Այլեւս չի կարելի ասել, թե կան «հայ» եւ «թուրք» պատմաբաններ, այլեւս մնացել են լավ պատմաբաններ եւ վատ պատմաբաններ», - ընդգծեց դը Վաալը։ Նրա խոսքով՝ այժմ, երբ ամեն ինչ պարզ է, հարցը տեղափոխվել է հայ - թուրքական հաշտեցման ոլորտ, որը նույնքան քաղաքականացված է: Անդրադառնալով հաշտեցման հեռանկարներին՝ մասնագետը նշեց, որ Միացյալ Նահանգների նախագահի պաշտոնը Հիլարի Քլինթոնի կողմից զբաղեցնելու դեպքում հաշտեցման իրական հեռանկարներ են բացվում, քանի որ Քլինթոնը, անշուշտ, կցանկանա ավարտին հասցնել Շվեյցարիայում սկսած իր նախաձեռնությունը:


text: Զատկի տոնին նվիրված ֆլորիստիկայի եւ դիզայնի ցուցահանդեսը տեղի կունենա Երեւանում՝ մարտի 15-16-ին 18:35 14 Մարտի 2008 ԵՐԵՎԱՆ, 14 մարտի. /Նովոստի-Արմենիա/. Մարտի 15-ին եւ 16-ին Երեւանում տեղի կունենա ֆլորիստիկայի եւ դիզայնի ցուցահանդես՝ նվիրված Ս.Հարության` Զատկի տոնին, ուրբաթ «Նովոստի-Արմենիա» գործակալությանը հայտնեցին Հայ առաքելական եկեղեցու Արարատյան առաջնորդական թեմի մամուլի ծառայությունից։ «Նման ցուցահանդեսները կազմակերպվում են ամեն տարի Զատկից առաջ՝ տոնին ըստ արժանավույն պատրաստվելու եւ բնակարաններն ու գրասենյակները զարդարելու համար»,-ասված է հաղորդագրության մեջ։ Ցուցահանդեսի ժամանակ նաեւ ցուցանմուշների վաճառք կկազմակերպվի։ 2008 թվականին Հայ Առաքելական եկեղեցին Սուրբ Հարության տոնը նշում է մարտի 23-ին:--0--


text: Բաքուն պատասխան պատժամիջոցներով է սպառնում Վաշինգտոնին։ Երբ անցյալ շաբաթ ամերիկացի կոնգրեսական Քրիս Սմիթը Կոնգրեսին ներկայացրեց Ադրբեջանի դեմ պատժամիջոցներ սահմանելու մասին օրինագիծը, ադրբեջանական Միլի մեջլիսը որոշեց պատասխան քայլեր ձեռնարկել։ Շուտով ադրբեջանցի պատգամավորների սեղաններին կհայտնվի «Մարդու իրավունքների վիճակը Միացյալ Նահանգներում» վերտառությամբ օրենքի նախագիծը, որով առաջարկվում է պատժամիջոցներ սահմանել ԱՄՆ-ի դեմ, նախ՝ Ադրբեջանի ներքին գործերին խառնվելու, ապա նաեւ՝ այդ երկրում «մարդու իրավունքների համատարած խախտումների» համար։ Տասնյակ քաղբանտարկյալներ ունեցող Ադրբեջանի խորհրդարանի պատգամավոր Ռովշան Ռզաեւը իր հեղինակած փաստաթղթում պնդում է, որ Միացյալ Նահանգների հատուկ ծառայությունները տոտալ վերահսկողություն են սահմանել հասարակության նկատմամբ, սահմանափակում են մամուլի եւ խոսքի ազատությունը, խախտում մարդու իրավունքները: Փաստաթղթում խոսվում է «Միացյալ Նահանգներում գոյություն ունեցող ռասայական եւ կրոնական խտրականության» մասին, «կոռումպացված եւ կեղծվող ընտրությունների, ընտրական գործընթացների ոչ անաչառ լինելու» մասին։ Պատգամավորը փաստաթղթին առանձնակի կշիռ հաղորդելու նպատակով որոշ մեջբերումներ է արել ամերիկյան հատուկ ծառայությունների նախկին աշխատակից Էդուարդ Սնոուդենի հայտարարություններից։ Ռզաեւը անդրադարձել է նաեւ ղարաբաղյան հակամարտության հարցում Վաշինգտոնի դիրքորոշմանը, որը նույնպես չի համապատասխանում պաշտոնական Բաքվի ակնկալիքներին: Այդ ամենը հաշվի առնելով՝ պատգամավորն առաջարկում է վիզային պատժամիջոցներ սահմանել իր երկիրը վարկաբեկող անձանց, նրանց ընտանիքի անդամների, կոնգրեսականների, սենատորների, լրատվամիջոցների ղեկավարների, լոբբիստական խմբերի նկատմամբ։ Օրինագիծը առաջարկում է նաեւ պատժել այն ադրբեջանցիներին, ովքեր ԱՄՆ-ի իշխանությունների հետ համագործակցության դիմաց ֆինանսական ռեսուրսներ են ստանում։ Պատգամավորը կոչ է անում արգելել Ադրբեջանի պետական կառույցների համագործակցությունը ամերիկյան ընկերությունների հետ, խզել գործող պայմանագրերը եւ հրաժարվել առեւտրատնտեսական նոր կապերից։ «Դադարեցնել ոչ միայն էներգետիկ, այլ նաեւ ռազմական համագործակցությունը», - ասվում է փաստաթղթում։ Օրինագծի՝ Միլի մեջլիսի հավանությանն արժանանալու դեպքում վտանգվում է նաեւ ԵԱՀԿ-ի Մինսկի խմբում ամերիկյան համանախագահությունը. Ադրբեջանը կպահանջի հետ կանչել ամերիկացի դիվանագետին այդ կառույցից։ Պատժամիջոցները կչեղարկվեն միայն մի դեպքում, եթե Ադրբեջանի թվարկած պահանջները կատարվեն, եւ ԱՄՆ-ը, ի վերջո, վերահաստատի իր հավատարմությունը միջազգային իրավունքի սկզբունքներին, այդ թվում՝ ղարաբաղյան հակամարտւթյան հարցում, այսինքն՝ «Հայաստանի նկատմամբ պատժամիջոցներ սահմանի եւ դադարեցնի կապերը Ղարաբաղի անջատականների հետ»։ «Ոչ մի երկիր կատարյալ չէ», - մեկնաբանելով ադրբեջանցի պատգամավորի հեղինակած օրենսդրական նախագծում տեղ գտած քննադատությունը՝ հայտարարել է Ադրբեջանում Միացյալ Նահանգների դեսպանատունը: - «Մարդու իրավունքների եւ ժողովրդավարության ապահովումն ու երաշխավորումը պահանջում են մշտական երկխոսություն ու վերլուծություն: Հանուն երկու երկրների բարօրության մենք պատրաստ ենք երկխոսության»:


text: Բուդապեշտում հարյուրավոր մարդիկ են դուրս եկել փողոց իրենց դժգոհությունը հայտնելու երկրի հիմնական ձախակողմյան թերթի՝ «Նեպսաբադշագ»-ի փակման կապակցությամբ: Ցուցարարները հայտարարել են, որ Հունգարիայում մամուլի ազատությունը վտանգված է: Թերթի սեփականատերերը հայտարարել են, որ լրատվամիջոցի փակումը պայմանավորված է ֆինանսական դժվարություններով: Ավստրիայում տեղակայված մեդիահոլդինգը, որին պատկանում է «Նեպսաբադշագ»-ը, թերթի փակումը բացատրել է տպաքանակի կրճատմամբ: Սեփականատերերը մտադիր են վերանայել պարբերականի բովանդակությունը: Հունգարիայի քաղաքացիական ակտիվիստների կարծիքով, «Նեպսաբադշագ»-ի փակումը կապված է երկրի վարչապետ Վիկտոր Օրբանի հասցեին քննադատական հոդվածներով.


text: Լույս է տեսել «Առաջին քայլեր դեպի Հայ Առաքելական Եկեղեցի» աուդիոգիրքը 16:03 11 Օգոստոսի 2010 Հայ Առաքելական Եկեղեցու Նոր Նախիջեւանի եւ Ռուսական Թեմի ղեկավար Եզրաս եպիսկոպոս Ներսիսյանի օրհնությամբ լույս է տեսել «Առաջին քայլեր դեպի Հայ Առաքելական Եկեղեցի» աուդիոգիրքը, հաղորդում է miasin.ru պորտալը։ Աուդիոգիրքը Հայ Առաքելական Եկեղեցու Նոր Նախիջեւանի եւ Ռուսական Թեմի առաջին ռուսալեզու հրատարակությունն է աուդիոֆորմատով։Եկեղեցին նոր ձեւաչափով առաջարկում է ծանոթանալ բազմադարյա ավանդություններին, պատմում է Նրա պահպանած հայ ժողովրդի հոգեւոր ժառանգության մասին։ Նկատի առնելով կյանքի ժամանակակից ռիթմը եւ ժամանակի պակասը ընթերցանության համար ընդհանուր առմամբ եւ հոգեւոր-լուսավորչական գրականության համար մասնավորապես՝ Եկեղեցին տեղեկատվություն է տրամադրում հենց այն ձեւաչափով, որն ավելի հարմար է ընկալման համար։ Գրքի հիմնական նպատակն է պատմել քրիստոնեության հիմքերի եւ Հայկական Եկեղեցու մասին՝ ուշադրություն հրավիրելով նրան, որ նույնիսկ ամենաանկեղծ հավատքը կարող է անհիմն մնալ, եթե այն կապված չէ Եկեղեցու հիմնարար ուսմունքի հետ։ Աուդիոգրքում զետեղված են ցանկացած հավատացյալ մարդուն հետաքրքրող առավել կարեւոր հարցերի պատասխաններ։ Տեքստը կարդում է Ռուսաստանի վաստակավոր արտիստ Գեորգի Բալյանը։ Գրքի ստեղծման վրա աշխատել են Հայր Անանիան (Բաբայան), Դավիթ եւ Գեորգի Կաբասովները, Դավիթ Բեկնազարյանը, Վլադիմիր Հակոբջանովը եւ Մարիա Նազարովան։ Ձայնագրումը կատարվել է «ԱրմԱուդիո» հրատարակչության աջակցությամբ, շնորհիվ Արթուր Խաչատուրովի եւ Ռուբեն Սարդարյանի։ Աուդիոգիրքը կարելի է ձեռք բերել Ռոստովի մարզերի հայկական եկեղեցիներում եւ հայկական ինտերնետ-խանութներում, այդ թվում՝ ArmeniaOnline.Ru ինտերնետ-խանութում։ -0


text: Քաղաքապետարանի եւ ոստիկանության գործողությունները իրավաչափ չեն մանրածախ կրպակների ապամոնտաժման հարցում. ՀՀ օմբուդսմեն 14:18 16 Օգոստոսի 2011 Հայաստանի օմբուդսմեն Կարեն Անդրեասյանն իրավաչափ չի համարում քաղաքապետարանի եւ ոստիկանության գործողությունները մանրածախ կրպակների ապամոնտաժման հարցում։ Երեւանի կենտրոնում, արդեն մի քանի օր է, ինչ քաղաքապետարանի որոշմանը համապատասխան, մանրածախ առեւտրի եւ ծառայությունների կրպակների հարկադիր ապամոնտաժում է սկսվել։ Երեւանի քաղաքապետարանը հայտարարել է, որ պայմանագրերի ժամկետներն այլեւս չեն երկարացվի, իսկ հողատարածքները կտրամադրվեն միայն թերթի կրպակների համար՝ կենտրոնի հաղորդակցությանը չխանգարելու նպատակով։ «Կոմիտաս-Փափազյան փողոցների խաչմերուկում օգոստոսի 10-ին կրպակների ապամոնտաժման գործընթացն ուղեկցվել է քաղաքապետարանի եւ ոստիկանության աշխատակիցների կողմից մարդու իրավունքների կոպիտ խախտումներով»,- ասվում է օմբուդսմենի պաշտոնական կայքում տեղադրված նրա հայտարարությունում։ Մարդու իրավունքների պաշտպանի խոսքով, կրպակների ապամոնտաժման մասին քաղաքապետարանից ապօրինի ծանուցումներ են ստացել օրինական հիմքերով եւ գործող պայմանագրերով տարածքը զբաղեցնող կրպակատերերը, մինչդեռ ծանուցումները պետք է ուղարկվեին միայն անօրինական տեղադրված կրպակների տերերին՝փաստաթղթերը նախապես ուսումնասիրելուց հետո: Ապամոնտաժման պահին 13 կրպակներից 5-ի դեպքում կրպակատերերը ներկայացրել են սեփականության իրավունքի վկայականներ, որոնք հաշվի չեն առնվել: «Ոստիկանության աշխատակիցները, իրենց հերթին, առանց բավարար իրավական հիմքերի վարչական հարկադրանք կիրառելով, նույնպես խախտել են կրպակատերերի գույքային եւ անձնական անձեռնմխելիության իրավունքը: Ավելին, մեր տրամադրության տակ գտնվող նյութերը վկայում են, որ այդ ոչ իրավաչափ գործողության ընթացքում ոստիկանության աշխատակիցների կողմից բռնություն է գործադրվել միջադեպին ներկա կանանց նկատմամբ»,- ասվում է օմբուդսմենի հայտարարությունում։ Հետագայում մարդկանց իրավունքների նման կոպիտ ոտնահարումները կանխելու նպատակով օմբուդսմենը քաղաքապետարանին առաջարկում է Երեւանի արտաքին տեսքի բարելավման անկեղծ եւ ազնիվ ցանկությունն իրականացնելիս նախապես իրավաբանորեն ապահովել առանձին անհատների իրավունքների եւ կենսապահովման խնդիրների պաշտպանությունը, գործել այն համոզմամբ, որ ի տարբերություն բիզնեսի կառավարման, որտեղ առաջին հերթին կարեւոր են արդյունքները, հանրային կառավարման դեպքում՝ հաճախ արդյունքից առավել կարեւոր են գործընթացները եւ նպատակին հասնելու միջոցները, հատկապես երբ դրանք կարող են վնասել թեկուզ մեկ անձի օրինական շահին։ Անդրեասյանը կոչ է անում քաղաքապետարանին առաջնորդվել այն սկզբունքով, որ մայրաքաղաքի ղեկավարությունը բոլորինն է՝ թե հարուստներինը եւ թե անապահովներինը: «Մինչդեռ վերջերս քաղաքի բարեկարգման մի շարք նախաձեռնություններ բացասաբար են ազդում սոցիալապես անապահով որոշ խավերի վրա եւ գոհացնում են հատկապես միջին եւ բարձր կենսամակարդակ ունեցող անձանց, տարբեր շահեր շոշափող համարձակ նախաձեռնություններում նախապես իրականացված լայն եւ հրապարակային քննարկման արդյունքում հաշվի առնել քաղաքացիական հասարակության, այդ թվում՝ իրավապաշտպան կազմակերպությունների, շահագրգիռ անձանց, ինչպես նաեւ տարբեր քաղաքական ընդդիմադիր ուժերի տեսակետները»,- ասվում է օմբուդսմենի հայտարարությունում։ Օմբուդսմենը միաժամանակ առաջարկում է ՀՀ ոստիկանությանը ուսուցանել համապատասխան անձնակազմին եւ ապահովել նրանց կողմից ՀՀ օրենսդրության ինչպես էական, այնպես էլ տեխնիկական բացառապես բոլոր պահանջների կատարումը: Նրանց գործողություններում հատկապես պարտադրել, որ հարգեն յուրաքանչյուր մարդու անձնական ու գույքային անձեռնմխելիությունը եւ հասարակական կարգը պահպանելու չափազանց կարեւոր ու հարգարժան աշխատանքը մշտապես իրականացնեն իրավապահի բարձր կոչմանը հարիր: «Միեւնույն ժամանակ ողջունելի է, որ քաղաքացիական ակտիվ դիրքորոշման եւ հանրային լայն արձագանքի հետեւանքով՝ Արաբկիր վարչական շրջանի ղեկավարությունը ներկայումս ջանքեր է գործադրում ստեղծված խնդիրը կրպակատերերի հետ հաշտությամբ լուծելու ուղղությամբ»,- ասվում է Անդրեասյանի հայտարարության մեջ։ -0-


text: Ըստ Միավորված ազգերի կազմակերպության կրթության, գիտության եւ մշակույթի կազմակերպության (UNESCO) հրապարակած պաշտոնական տվյալների, Հայաստանը կողմ է քվեարկել Պաղեստինին կազմակերպության անդամի կարգավիճակ շնորհելուն։ Հարավկովկասյան տարածաշրջանի երկրներից կողմ են քվեարկել նաեւ Թուրքիան, Իրանը եւ Ադրբեջանը: Վրաստանը ձեռնպահ է մնացել: Միացյալ Նահանգները, մինչդեռ, ի պատասխան Պաղեստինին անդամի կարգավիճակ շնորհելուն, դադարեցրել է UNESCO-ի ֆինանսավորումը: Այս որոշման պատճառ է հանդիսացել 90-ականներին ԱՄՆ-ում ընդունված օրենքը, որը պարտադրում է Վաշինգտոնին դադարեցնել ՄԱԿ-ի ցանկացած մարմնի ֆինանսավորումը, եթե այն համաձայնի Պաղեստինին որպես անդամ ընդունել նախքան Իսրայելի հետ բանակցային ճանապարհով խաղաղ կարգավորման հասնելը։ Երեկ Փարիզում անցկացված UNESCO-ի 36-րդ Գլխավոր համաժողովում ձայների 107 կողմ, 14 դեմ, 52 ձեռնպահ հարաբերակցությամբ որոշում կայացվեց Պաղեստինին որպես 195-րդ պետություն կազմակերպությունում ընդգրկելու վերաբերյալ։ Իսրայելը, Գերմանիան, Նիդեռլանդները, Շվեդիան եւ Միացյալ Նահանգները որոշման դեմ քվեարկող երկրների շարքում էին։ Միացյալ Նահանգները տարեկան շուրջ 70 միլիոն դոլար է նվիրաբերում UNESCO-ին, ինչը կազմում է այդ կազմակերպության ընդհանուր բյուջեի շուրջ մեկ քառորդ մասը։ Նոյեմբերին ՄԱԿ-ի կրթության, գիտության եւ մշակույթի կազմակերպության համար նախատեսված գումարների մի զգալի մասը՝ շուրջ 60 միլիոն դոլար, փաստորեն չի փոխանցվի։ Հիշեցնենք, մոտ 1 ամիս առաջ Պաղեստինյան Ինքնավարության նախագահ Մահմուդ Աբասը պաշտոնապես դիմեց ՄԱԿ-ին՝ անդամություն ստանալու հարցով, չնայած ԱՄՆ-ը եւ Իսրայելի դաշնակից մի շարք զարգացած երկրներ նրան կոչ էին անում չգնալ այդ քայլին։ Նոյեմբերի 11-ին ՄԱԿ-ի Անվտանգության խորհուրդը քննարկելու է Պաղեստինի անդամության դիմումը։ Միացյալ Նահանգները սպառնացել է կիրառել վետոյի իր իրավունքը՝ Պաղեստինի անդամության հարցը արգելափակելու համար։